title: Tzipi Livni

text: Tzipora Malka "Tzipi" Livni (, s. 7. elokuuta 1958 Tel Aviv, Israel) on Hatnua-puoluetta edustava Israelin entinen oppositiojohtaja ja entinen ulkoministeri. Presidentti Shimon Peres nimitti vielä tuolloin Kadima-puoluetta edustaneen Livnin hallituksen muodostajaksi 22. syyskuuta 2008, mutta Livni ei saanut koottua uutta hallitusta, joten uudet parlamenttivaalit pidettiin 10. helmikuuta 2009.


title: Tzipi Livni

text: Livnin isä on puolalaissyntyinen entinen Irgunin jäsen Eitan Livni, joka oli osallisena King David -hotellin pommituksessa ja myöhemmin Likudin jäsenenä knessetissä. Tzipi Livni palveli luutnanttina Israelin puolustusvoimissa ja työskenteli neljä vuotta Mossadissa 1980-luvun alussa. Hän opiskeli Bar-Ilanin yliopistolla lakia. Hänet valittiin knessetiin 1999 Likudin ehdokkaana. Livnillä oli useita ministerinasemia Ariel Sharonin hallituksessa.


title: Tzipi Livni

text:
Marraskuussa 2005 Livni seurasi Sharonia ja Ehud Olmertia Kadima-puolueeseen ja ennen maaliskuun 2006 vaaleja hänet nimitettiin ulkoministeriksi oikeusministerin toimen lisäksi Likudiin jääneiden jättäessä hallituksen. Vaaleissa hän oli Kadiman vaalilistan kolmas, mikä takasi hänen valintansa. Vaalien jälkeen hänestä tuli varapääministeri ja ulkoministeri. Winogradin komission jätettyä tuomitsevan raporttinsa toisen Libanonin sodan hoidosta Livni vaati Olmertin eroa ja tarjoutui Kadiman johtajaksi hänen tilalleen. 17. syyskuuta 2008 Livni valittiin puolueensa puheenjohtajaksi..
21. syyskuuta 2008 Ehud Olmert jätti eronpyyntönsä Israelin pääministerin virasta häneen kohdistuvien korruptiosyytösten vuoksi. 22. syyskuuta Israelin presidentti Shimon Peres nimitti Livnin muodostamaan uutta hallitusta. Muut puolueet nostivat tästä metelin: pääministerin paikka on ratkaistava äänestäjien tahdolla – ei yhden pienen puolueen sisäisenä ""kierrätyksenä"", ja koska muut puolueet kieltäytyivät yhteistyöstä ilman Kadiman mahdottomina pitämiä myönnytyksiä, uuden hallituksen muodostamistehtävä osoittautui Livnille täysin toivottomaksi, jonka jälkeen Israelissa järjestettiin ennenaikaiset parlamenttivaalit helmikuussa 2009.


title: Tzipi Livni

text: Vaaleissa Livnin johtama Kadima säilytti niukasti suurimman puolueen aseman, 28 paikkaa 120:sta vastaan Benjamin Netanjahun johtaman Likudin 27 paikkaa, jonka jälkeen molemmat ryhtyivät keräämään tukijoita hallituksen muodostamiseksi. Hallituksenmuodostajaksi nousi lopulta Netanjahu.


title: Tzipi Livni

text: Brittiläinen tuomari antoi joulukuussa 2009 Livnistä pidätysmääräyksen alkuvuoden Gazan operaation aikana tehdyistä sotarikoksista hänen ollessaan saapumassa Britanniaan.


title: Tzipi Livni

text: Livni toimi oppositiossa olleen Kadiman puheenjohtajana maaliskuuhun 2012 asti, jolloin hän hävisi puolueen puheenjohtajavaalissa Shaul Mofazille. Noin kuukausi myöhemmin hän ilmoitti eroavansa knessetin jäsenyydestä. Saman vuoden marraskuussa Livni perusti uuden keskustalaisen puolueen, Hatnuan, jonka ehdokkaana pyrki uudelleen knessetin jäseneksi. Uuteen puolueeseen liittyivät ensimmäisten joukossa muun muassa Työväenpuolueen entiset johtajat Amram Mitzna ja Amir Peretz. Hatnua sai tammikuun 2013 vaaleissa kuusi paikkaa knessetiin ja kaksi kuukautta myöhemmin Livnistä tuli Benjamin Netanjahun johtaman hallituksen oikeusministeri. Hän sai vastuulleen myös pääneuvottelijan tehtävän mahdollisissa rauhanneuvotteluissa palestiinalaisten kanssa.


title: Siiri

text: Siiri on suomalainen naisen etunimi.


title: Siiri

text:
Siiri on suomalaisversio skandinaavisesta nimestä Sigrid. Ruotsin kielessä nimi esiintyy kirjoitettuna "Siri".
Sigrid puolestaan juontaa muinaisnorjalaisesta nimestä Sigríðr, joka muodostuu "voittoa" ja "kaunista" merkitsevistä sanoista.


title: Siiri

text: Suomessa on 1900-luvun alusta kesäkuuhun 2017 mennessä rekisteröity 17 754 Siiri-nimen saanutta henkilöä. Lisäksi muodossa Siri on annettu 866 naiselle ja muutamalle miehelle.


title: Christian Schwarz-Schilling

text: Christian Schwarz-Schilling (s. 19. marraskuuta 1930, Innsbruck) on saksalainen poliitikko (CDU).


title: Christian Schwarz-Schilling

text: Schwarz-Schilling on opiskellut sinologiaa Ludwig-Maximilians-Universität Münchenissä. Hänen väitöskirjansa "Der Friede von Shan-Yüan 1005 n. Chr. und seine Auswirkungen auf die Beziehungen zwischen dem Chinesischen Reich und dem Liao-Reich der Kitan" vuodelta 1956 käsitteli Kiinan ja Kitanin Liao-keisarikunnan suhteita.


title: Christian Schwarz-Schilling

text: Schwarz-Schilling liittyi CDU:hun 1960 ja hänet valittiin 1966 Hessenin maapäiville ja 1976 Bundestagiin, jossa hän oli vuoteen 2002 asti. Vuosina 1982–1992 hän oli posti- ja viestintäministerinä. Hän erosi protestina hallituksesta 1992 liittokansleri Helmut Kohlin sanottua ettei Saksan perustuslaki sallinut puuttumista Jugoslavian tapahtumiin.


title: Christian Schwarz-Schilling

text: Vuosina 1995–2005 Schwarz-Schilling oli välittäjänä Bosnia-Hertsegovinassa ja 31. tammikuuta 2006 hänet nimitettiin Korkeaksi edustajaksi ja Euroopan unionin erityisedustajaksi Bosnia ja Hertsegovinaan. Schwarz-Schilling pyrki toimimaan enemmän neuvonantajan asemassa, päinvastoin kuin edeltäjänsä Lordi Ashdown, joka oli saanut osakseen kritiikkiä vallankäytöstään. Vaikka Schwarz-Schillingin piti olla viimeinen kansainvälisen yhteisön edustaja maassa, slovakkidiplomaatti Miroslav Lajčák nimitettiin vielä hänen jälkeensä.


title: Ollaan kuin kotonanne

text: Ollaan kuin kotonanne on kevätkaudella 1982 esitetty MTV:n tuottama suomalainen sketsisarja.


title: Ollaan kuin kotonanne

text: Sarjan käsikirjoittivat Neil Hardwick, Seppo Ahti ja Ilse Rautio ja ohjasivat Hardwick ja Vesa Nuotio. Hardwick oli mukana vain sarjan kolmen ensimmäisen jakson ajan, kun hän alkoi tehdä Yle TV2:lle Reinikainen-sarjaa. Ohjelmaa esitettiin kerran kuukaudessa lauantaisin klo 22.15–23.15. Poikkeuksellisesti sarjan viimeinen jakso esitettiin perjantaina. Sarjaa tehtii yhteensä viisi jaksoa tammi−huhtikuussa 1982. Sarjaan oli tarkoitus tehdä kuudes jakso toukokuulle, mutta se peruuntui Ritva Valkaman sairausloman vuoksi. Valkama loukkaantui Helsingin kaupunginteatterin "Voimamies" -näytelmän esityksessä pudottuaan orkesterimonttuun. Finnkino on julkaissut koko sarjan DVD:nä 20. elokuuta 2010.


title: Ollaan kuin kotonanne

text: "Ollaan kuin kotonanne" on Ritva Valkaman ja Pentti Siimeksen aiempaan suosikkisketsisarjaan "Parempi myöhään..." verrattuna tyyliltään mielipuolisempi ja hieman rohkeampi.


title: Ollaan kuin kotonanne

text: Ohjelmaa mainostettiin seuraavalla sloganilla:


title: Nuutti Takkinen

text: Nuutti Takkinen (s. 6. helmikuuta 1982) on helsinkiläinen toimittaja, juontaja ja muusikko.  Hän on opiskellut elokuvatuottamista Helsingissä ja valmistunut medianomiksi. Vuosina 2004-2007 Takkinen juonsi Ylellä nuorten kesäohjelma Summeria ja on toiminut sen jälkeen ohjelman taustajoukoissa. Summerin lisäksi Takkinen on juontanut television puolella mm. Farmi-ohjelmaa (2004-2005) ja radiossa YleX:lle tehtyjä X-Raati- ja Supersetti-ohjelmia (2007-2008). Vuonna 2007 hän ohjasi Ceebrolistics-yhtyeestä kertovan dokumenttielokuvan "Nämä aallot - Ceebrolistics". Vuonna 2010 Takkinen ohjasi Ylen Rock-Suomi -dokumenttisarjaan kotimaista hip hop -kulttuuria käsittelevän Kotipojat-jakson. Hänen tuorein tv-esiintymisensä on MGP Nordic -laulukilpailun suomenkielisenä kommentaattorina.


title: Nuutti Takkinen

text: Tällä hetkellä Takkinen toimii radiojuontajana Koirankoppi-nimisessä radio-ohjelmassa Radio Helsingissä yhdessä Karri Koiran kanssa.


title: Nuutti Takkinen

text: Takkinen tunnetaan myös Posteljoona & Ystävät-yhtyeestä jossa hän esiintyy taiteilijanimellä Paha-Nuutti. Kesällä 2012 Slipoveri Records julkaisi hänen soolodebyyttinsä Oman elämän freelancer.


title: Antti Pyrhönen

text: Antti Pyrhönen (13. syyskuuta 1978 Hyvinkää) on suomalainen motocross-kuljettaja. Kaudella 2009 hän ajoi omassa tiimissään motocrossin MM-sarjan MX3-luokassa.


title: Antti Pyrhönen

text: Kaudella 2007 hän ajoi Medei Kawasaki -tallissa. Kaudella 2008 hän siirtyi kesken kauden ajamaan Hondalla MX3-luokkaan. Uransa ensimmäisen erävoiton MM-sarjassa Pyrhönen ajoi toukokuussa 2009. Ensimmäisen MM-kokonaisosakilpailun MX3-luokassa Pyrhönen voitti Vantaalla 23.8.2009 voittamalla molemmat erät. Kaudella 2009 hän voitti MM-pronssia MX3-luokassa.


title: Antti Pyrhönen

text: Pyrhönen on vuoden 2000 motocrossin Euroopan-mestari 125-kuutioisten luokassa. Mestaruus tuli Husqvarna-pyörämerkillä.


title: Antti Pyrhönen

text: Pyrhönen katkaisi jalkansa MM-joukkuekisan finaalissa 4. lokakuuta 2009 Italian Franciacortassa. Tuolloin hän ehti jo tehdä päätöksen uran lopettamisesta, mutta jalka kuitenkin saatiin vielä kuntoon pitkän kuntoutuksen avulla ja hän palasi kaudelle 2011.


title: Antti Pyrhönen

text: Pyrhönen lopetti motocrossuransa syksyllä 2012 loukatessaan polvensa ja olkapäänsä Englannissa ajetussa MX3-luokan toiseksi viimeisessä osakilpailussa.


title: Pekka Vanninen

text: Pekka Vanninen (29. tammikuuta 1911 Sortavalan maalaiskunta – 13. helmikuuta 1970 Jämsä) oli suomalainen maastohiihtäjä.


title: Pekka Vanninen

text: Pekka Vanninen oli pitkien hiihtomatkojen erikoismies. Hänen ensimmäisissä SM-kisoissa 1936 hänen vauhtinsa katkesi kesken 50 kilometrin matkan, mutta myöhemmissä kisoissa hän osasi hyvin säännellä nopeuttaan. Vuonna 1938 hän osallistui viiteen 50 kilometrin kisaan 25 päivän aikana ja hiihti neljä kertaa maaliin saakka. Ainoa keskeytys tapahtui Lahden MM-kisoissa, jossa hän johti kilpailua vielä 32 kilometrin kohdalla 1,5 minuutin erolla seuraavaan mutta hiihti sen jälkeen harhaan. Seuraavana vuonna Zakopanen MM-kisoissa 1939 hän sijoittui neljänneksi.


title: Pekka Vanninen

text: Sodassa haavoittunut Vanninen palasi arvokisaladuille St. Moritzin olympiakisoissa 1948, jossa hän sijoittui 50 kilometrillä neljänneksi heti veljensä Benjam Vannisen jälkeen. Vielä Rumfordin MM-kisoissa 1950 Pekka Vanninen sijoittui 39-vuotiaana kuudenneksi.


title: Pekka Vanninen

text: Salpausselän kisoissa Vanninen voitti 50 kilometrin kilpailun 1939 ja 1947 ja sai Salpausselkä-mitalin numero 15. Holmenkollenin kisoissa hän sijoittui toiseksi 1938. Suomen mestaruuden 50 kilometrillä Vanninen on voittanut kuusi kertaa eli useammin kuin kukaan muu. Vaasa-hiihdossa hän sijoittui neljänneksi 1948.


title: Pekka Vanninen

text: Vannisen perheessä oli kaikkiaan neljä hiihtokilpailuissa menestynyttä veljestä. Aki Vanninen (s. 1905) osallistui Pekka Vannisen ohella sotilaspartiohiihtoon Cortina d'Ampezzon MM-kisoissa 1941, mutta hän kaatui jyrkässä mäessä ja solisluu meni sijoiltaan. Eino Vanninen (s. 1917) ja veljesten serkku Väinö Vanninen ovat kilpailleet kansallisella tasolla.


title: Pekka Vanninen

text: Vannisen haavoituttua sodassa lehdissä oli jo tietoa, että hän olisi kaatunut. Siitä hänelle jäi lempinimi Vannis-vainaa.


title: Dave Beasant

text: David John "Dave" Beasant (s. 20. maaliskuuta 1959 Willesden, Lontoo, Englanti) on englantilainen entinen jalkapallomaalivahti. Hän aloitti ammattilaisuransa 1978 Edgware Town -nimisessä joukkueessa. Suurimman osan urastaan hän pelasi Wimbledonissa (1979–1987) ja Chelseassa (1988–1992). Beasant edusti myös mm. Southamptonia, Nottingham Forestia sekä Newcastle Unitedia. Hän pelasi Englannin maajoukkueessa kaksi ottelua vuonna 1989 sekä Englannin maajoukkueen B-miehistössä 7 peliä vuosina 1989–1992. Hän kuului myös Englannin miehistöön vuoden 1990 jalkapallon maailmanmestaruuskilpailuissa. Hän lopetti uransa vuonna 2004 45 vuoden ikäisenä. Pelaajauransa jälkeen hän toimi Fulhamin maalivahtivalmentajana.


title: Marko Kovalainen

text: Marko Kovalainen (22. kesäkuuta 1975 Kajaani) on suomalainen motocrosskuljettaja. Hän edustaa Hyvinkään Moottorikerhoa. Hän sijoittui MX1-luokan MM-sarjassa 13:nneksi vuonna 2002 sekä 14:nneksi vuosina 2001 ja 2004, ja ylsi MM-pisteille samassa luokassa myös vuosina 2003, 2005, 2006 ja 2007 sekä MX3-luokassa vuosina 2010, 2011 ja 2013. Kovalainen ajoi kaudella 2009 motocrossin MM-sarjan MX3-luokassa Racing Bike Sidecar-tiimissä.


title: Marko Kovalainen

text: Kovalainen voitti motocrossin Suomen-mestaruuden vuosina 1994 (yli 125 ksm) ja 2000 (avoin) sekä supercrossin Suomen-mestaruuden vuonna 2012.


title: Marko Kovalainen

text: Tammikuussa 2014 Kovalainen loukkaantui harjoitusmatkalla Espanjassa niin pahoin, että hänen kilpauransa arveltiin olevan ohitse. Joulukuussa 2007 häneltä katkesi harjoituksissa reisiluu.


title: Pavello Pista de Gel

text: Pavello Pista de Gel on jäähalli Espanjan Barcelonassa. Se toimii jääkiekkojoukkue FC Barcelonan kotihallina. Halli on valmistunut vuonna 1971. Kaukalon koko Pavello Pista de Gelissä on 61m x 26m. Hallin katsojakapasiteetti on 1256.


title: Sofonisbe

text: Sofonisbe (myös Sofonisba, ), puunin kielellä Saphanbaal (k. 203 eaa.) oli karthagolainen aatelisnainen, joka eli toisen puunilaissodan aikana. Hän oli Hasdrubal Giscon tytär. Hänet oli kihlattu Numidian kuninkaalle Massinissalle, joka kuitenkin vaihtoi puolta, liittyen Rooman puolelle Karthagoa vastaan. 206 eaa. Hasdrubal kihlasi hänet kuningas Syfaxille, taatakseen tämän liittolaisuuden Karthagon kanssa.


title: Sofonisbe

text: Kun Massinissa voitti yhdessä roomalaisten kanssa Syfaxin 203, hän rakastui Sofonisbeen ja nai tämän. Publius Cornelius Scipio Africanus protestoi, ja vaati Sofonisben välitöntä luovuttamista roomalaisille, jotta tämä olisi voitu viedä Roomaan triumfiin.


title: Sofonisbe

text: Massinissa pelkäsi roomalaisia enemmän kuin hän rakasti Sofonisbea. Hän tiesi, ettei hän voisi uhmata Scipiota, ja hän myös tiesi, ettei hän saisi Sofonisbea vapaaksi tai kykenisi suojelemaan tätä Rooman vihalta Sofonisben karthagolaisuuden takia. Niinpä hän eräänä yönä tarjosi Sofonisbelle myrkkymaljaa ja kysyi, halusiko tämä kuolla todellisen karthagolaisen aatelisnaisen tavoin. Aamuyöstä Sofonisbe joi maljan hetkeäkään empimättä. Scipio oli raivostunut tavasta, jolla Sofonisbe vältti triumfin, mutta osoitti kunnioitusta tätä kohtaan.


title: Sofonisbe

text: Sofonisben tarina kerrotaan Polybioksen historiateoksessa (14.4ff.); ja myös Livius mainitsee hänet (30.12.11-15.11), samoin kuin Diodoros (27.7), Appianus (Pun. 27-28), ja Cassius Dio (Zonaras 9.11).


title: Sofonisbe

text: Sofonisben traaginen kohtalo on innostanut monia kirjailijoita ja runoilijoita. V. A. Koskenniemi kirjoitti hänestä runon "Massinissan hääyö", joka julkaistiin 1915 kokoelmateoksessa "Elegioita".


title: Struthiomimus

text: Struthiomimus ("strutsin matkija") oli takaraajoilla liikkuva lintumainen, kaikkiruokainen strutsilisko, joka eli 73 miljoonaa vuotta sitten myöhäisliitukaudella. "Struthiomimuksen" fossiileja on löydetty nykyisestä Pohjois-Amerikasta. Tämä dinosaurus kasvoi 4 metriä pitkäksi ja sen arvioidaan painaneen 150 kiloa. "Struthiomimuksen" kallo oli 25 cm pitkä.


title: Struthiomimus

text: "Struthiomimus" muistutti ulkonäöltään strutsia. Molemmilla on pieni pää, jossa on hampaaton nokka sekä pitkä kaula ja pitkät takaraajat. Strutsista poiketen "Struthiomimuksella" oli kolmisormiset, kynnelliset kädet ja pitkä häntä.


title: Struthiomimus

text: Vuonna 1901 Lawrence Lambe löysi ensimmäiset, epätäydelliset jäännökset ja antoi niille nimen "Ornithomimus altus". Barnum Brown löysi vuonna 1914 kokonaisen luurangon Kanadan Albertasta, jonka jälkeen Henry Fairfield Osborn sijoitti "Struthiomimuksen" omaan sukuunsa vuonna 1917. "Struthiomimus" kuului heimoon "Ornithomimidae", johon kuului mm. "Gallimimus", "Dromiceiomimus" ja "Ornithomimus".


title: Struthiomimus

text: "Struthiomimus" eli avoimilla seuduilla, joissa se olisi havainnut viholliset jo kaukaa. "Struthiomimuksella" olikin isot silmäkuopat, joten sillä oli todennäköisesti hyvä näkö. "Struthiomimuksen" kanssa samaan aikaan eli petoteropodeja kuten Dromaeosauridae-heimon "Dromaeosaurus" ja "Saurornitholestes" sekä isompia Tyrannosauridae-heimon dinosauruksia.


title: Struthiomimus

text: Puolustautuakseen "Struthiomimus pakeni" vihollisia karkuun. "Struthiomimus" olikin nopea, sillä joidenkin tutkijoiden mukaan "Struthiomimus" olisi pystynyt juoksemaan jopa 80 km/h. Pakoon juoksemalla "Struthiomimus" pystyi karistamaan monet vihollisensa.


title: Struthiomimus

text: "Struthiomimus" käytti ravintonaan kasveja, hyönteisiä, liskoja ja pikkunisäkkäitä, mahdollisesti myös munia.


title: Struthiomimus

text: "Struthiomimus" esiintyy elokuvissa Disneyn Dinosaurus ja Maa aikojen alussa II.


title: Winterborn

text: Winterborn on suomalainen metalliyhtye. Se perustettiin joulukuussa 2004, jota ennen se oli toiminut Mean Machine -nimisenä cover-yhtyeenä keväästä 2003.


title: Winterborn

text:
Winterbornin esikoisalbumi "Cold Reality" julkaistiin vuonna 2006 Massacre Recordsin kautta. Samana vuonna yhtye konsertoi Etelä- ja Länsi-Euroopassa Doron ja Benedictumin kanssa.
Studioalbumit


title: Winterborn

text: Singlet


title: Veikko Räsänen (hiihtäjä)

text: Veikko Räsänen (5. elokuuta 1928 Maaninka – 29. joulukuuta 2003 Siilinjärvi) oli suomalainen maastohiihtäjä.


title: Veikko Räsänen (hiihtäjä)

text: Veikko Räsänen, joka tunnettiin lempinimellä ”Räsä-Ukko”, osallistui hiihtäjänä kaksiin olympiakisoihin ja kaksiin MM-kisoihin. Hänen paras saavutuksensa oli kuudes sija 15 kilometrin hiihdossa Falunin MM-kisoissa 1954.


title: Veikko Räsänen (hiihtäjä)

text: Salpausselän kisoissa Räsänen sijoittui parhaimmillaan toiseksi ja Holmenkollenin kisoissa kolmanneksi. Suomen-mestaruuden hän voitti yhden kerran. Hän edusti urallaan Siilinjärven Ponnistusta, Maaningan Tarmoa, Äänekosken Urheilijoita, Puijon Hiihtoseuraa, Sonkajärven Pahkaa ja Pielaveden Sampoa.


title: Veikko Räsänen (hiihtäjä)

text: Veikko Räsäsen poika Jari Räsänen on hiihdon olympia- ja MM-mitalisti.


title: Veikko Räsänen (hiihtäjä)

text: Siilinjärven−Maaningan alueella on 1970-luvulta lähtien järjestetty Räsäsen mukaan nimetty vuosittainen Räsä-Ukon laturetki, jonka kokonaispituus on 40 kilometriä.


title: Nadežda Mandelštam

text: Nadežda Jakovlevna Mandelštam (, o.s. Hazina, "Хазина"; 30. lokakuuta 1899 Saratov – 29. joulukuuta 1980 Moskova) oli venäläinen kirjailija.


title: Nadežda Mandelštam

text: Nadežda Mandelštam syntyi Saratovissa keskiluokkaiseen juutalaisperheeseen ja vietti nuoruusvuotensa Kiovassa. Lukion suoritettuaan hän alkoi opiskella taidetta. Hän avoitui Osip Mandelštamin kanssa vuonna 1921. Pariskunta asui Ukrainassa, Petrogradissa, Moskovassa ja Georgiassa. Osip pidätettiin vuonna 1934 Josif Stalinin vastaisesta runoudestaan ja karkotettiin Cherdyniin Permin alueelle ja myöhemmin Voronnezhiin. Hänen kuoltuaan vuonna 1938 Nadežda Mandelštam yritti vältellä pidätystään muuttamalla asuinpaikkaa ja vaihtamalla työpaikkaa usein. Kertaalleen Kalininissa NKVD saapui etsimään Mandelštamia vain päivää sen jälkeen kun hän oli jättänyt kaupungin. Mandelštam otti elämäntehtäväkseen miehensä runoperintöjen säilyttämisen ja julkaisemisen. Hän opetteli suurimman osan ulkoa, koska ei luottanut paperiin. Stalinin kuoleman jälkeen hän sai väitöskirjansa valmiiksi vuonna 1956. Vuonna 1958 hänelle annettiin lupa palata Moskovaan. Mandelštam luovutti arkistonsa Princetonin yliopistolle 1979, ja hän kuoli vuotta myöhemmin Moskovassa 81-vuotiaana.


title: Nadežda Mandelštam

text: Muistelmissaan "Ihmisen toivo" (1970) ja "Hope Abandoned" Mandelštam kertoo elämäntarinansa ja arvostelee Neuvostoliiton moraalista ja kulttuurista rappiota 1920-luvulla ja sen jälkeen. Teosten nimet ovat sanaleikkejä. "Nadežda" tarkoittaa venäjän kielellä "toivoa".


title: Cole Jarrett

text: Cole Jarrett (s. 4. tammikuuta 1983 Sault Ste. Marie, Ontario, Kanada) on kanadalainen jääkiekkoilija.


title: Cole Jarrett

text: Jarrett pelasi junioriaikoina neljä kautta (1999–2003) OHL-liigan Plymouth Whalersissa. Columbus Blue Jackets varasi Jarrettin viidennellä kierroksella. Hän ei tehnyt kuitenkaan missään vaiheessa sopimusta Columbuksen kanssa, mutta teki sopimuksen NHL-seura New York Islandersin kanssa syyskuussa 2003. Jarrett pelasi kolmen kauden ajan Islandersin organisaatiossa. Hän pelasi kuitenkin pääasiassa farmiseurassa Bridgeport Sound Tigersissa, mutta pääsi pelaamaan yhdessä NHL-ottelussa kaudella 2005–2006.


title: Cole Jarrett

text: Kauden 2006–2007 Jarrett pelasi DEL-liigassa Eisbären Berlinissä. Hän teki SM-liigaseura HPK:n kanssa vuoden sopimuksen kesällä 2007. Jarrett ei onnistunut HPK:ssa ja hänen sopimuksensa purettiin, kun Tyler Hirsch liittyi joukkueeseen ja Jarrett jäi ulkomaalaiskiintiön ulkopuolelle. Helsingin Jokerit hankkikin hänet puolustajapulassaan koeajalle marraskuun lopulla. Jarrett ei jatkanut Jokereissa tammikuussa 2008 loppuneen koeajan jälkeen, vaan siirtyi Allsvenskanin Malmöhön.


title: Cole Jarrett

text: Jarrett siirtyi kaudeksi 2008–2009 DEL-liigan Sinupret Ice Tigersiin ja seuraavaksi kaudeksi Itävallan pääsarjan EC Graz 99ersiin. Kaudella 2010–2011 hän pelasi ALIH:n Tōhoku Free Bladesissa, kunnes palasi jälleen seuraavaksi kaudeksi EC Graz 99ersiin.


title: Matti Seistola

text: Matti Seistola (4. maaliskuuta 1983 Järvenpää) on suomalainen motocross- ja endurokuljettaja.


title: Matti Seistola

text: Motocrossin MM-sarjassa Seistola ajoi MX2-luokassa SRS-Honda-tiimissä. Seistolan motocross-uran huippuhetket ovat Euroopan mestaruus ja SRS-tiimin sopimus. Vuonna 2009 Seistola siirtyi endurokuljettajaksi ajaen enduron MM-sarjassa


title: István Kozma

text: István Kozma (27. marraskuuta 1939 – 9. huhtikuuta 1970) oli unkarilainen kreikkalais-roomalaisen tyylin painija ja kaksinkertainen olympiavoittaja.


title: István Kozma

text: Kozma osallistui kreikkalais-roomalaisen painin raskaaseen sarjaan Rooman olympiakisoissa 1960 ja sijoittui neljänneksi. Ensimmäisen maailmanmestaruutensa hän voitti Toledossa 1962. Tokion kisoissa 1964 hänestä tuli olympiavoittaja. Neuvostoliiton Anatoli Roštšin paini Kozman kanssa ratkaisemattoman, mutta Kozman vähemmät miinuspisteet aiemmista otteluista ratkaisivat hänelle voiton.


title: István Kozma

text: Kozma voitti maailmanmestaruuden jälleen Toledossa 1966 ja Bukarestissa 1967, ja Mexico Cityn kisoissa 1968 hän sai toisen olympiavoittonsa. Hän selätti neljä ensimmäistä vastustajaansa, joista kaksi ensimmäisellä minuutilla, ja vain Anatoli Roštšin jaksoi taistella täyden ajan. Pronssimitalisti, Tšekkoslovakian Petr Kment joutui luovuttamaan mitaliottelut loukkaantumisen vuoksi.


title: István Kozma

text: István Kozma kuoli auto-onnettomuuden seurauksena 9. huhtikuuta 1970.


title: Bojnice

text: Bojnice (, ) on kaupunki Slovakiassa. Kaupungissa oli 4983 asukasta vuoden 2005 lopussa. Vuoden 2001 väestönlaskennan mukaan asukkaista 97,0 % oli slovakkeja ja 0,7 % tšekkejä. Sekä saksalaisten että unkarilaisten osuus oli 0,2 %. Uskonnoltaan 74,6 % ilmoitti olevansa roomalaiskatolisia ja 2,0 % protestantteja, mutta 19,0 % ei ilmoittanut mitään uskontoa.


title: Bojnice

text: Bojnice sai kaupunkioikeudet vuonna 1966. Bojnicessa sijaitsee Slovakian vanhin eläintarha (vuodelta 1955) sekä keskiaikainen linna, jonka läheisyyteen kaupunki on rakentunut. Kaupunki on tunnettu myös kylpylästään. Bojnice sijaitsee Nitra-joen yläjuoksulla, missä maasto on vuoristoista.


title: Anatoli Roštšin

text: Anatoli Aleksandrovitš Roštšin (, 10. maaliskuuta 1932 Gaverdovo, Venäjän SFNT – 5. tammikuuta 2016 Pietari) oli Neuvostoliittoa edustanut kreikkalais-roomalaisen tyylin painija ja olympiavoittaja.


title: Anatoli Roštšin

text: Roštšin voitti ensimmäisen Neuvostoliiton mestaruutensa kreikkalais-roomalaisen painin raskaassa sarjassa 1962 ja sai samana vuonna MM-hopeaa Toledon kisoissa. Helsingborgin MM-kisoissa 1963 hän voitti jo mestaruuden. Olympiakisoissa hän joutui kahdesti tyytymään hopeamitaliin, kun Unkarin István Kozma oli häntä parempi lopputuloksissa niin Tokiossa 1964 kuin Méxicossa 1968, vaikka Tokiossa Kozman ja Roštšinin keskinäinen ottelu päättyi ratkaisemattomaan. Méxicossa Roštšin selätti kolme vastustajaansa ja otti yhdestä pistevoiton ennen Kozman kohtaamista, joka päättyi neuvostoliittolaisen niukkaan tappioon.


title: Anatoli Roštšin

text: Vuosina 1969 ja 1970 Roštšin voitti jälleen maailmanmestaruuden, ja vihdoin 40-vuotiaana hänestä tuli olympiavoittaja Münchenin kisoissa 1972. Hän on Adolf Lindforsin jälkeen vanhin painin olympiavoittaja.


title: Merope

text: Merope viittaa kreikkalaisessa mytologiassa useaan eri hahmoon.


title: Merope

text: Merope oli Helioksen tytär, yksi heliadeista


title: Merope

text: Merope oli Oidipuksen sijaisäiti, Polyboksen puoliso.


title: Merope

text: Merope oli yksi okeanideista, Okeanoksen ja Tethyksen tytär. Hän sai Helioksen kanssa pojan, Faethonin. Merope tunnettiin tässä yhteydessä myös Klymenenä.


title: Merope

text: Merope oli yksi seitsemästä plejadista, Atlaksen ja Pleionen tytär. Hän oli ainoa, joka meni naimisiin Sisyfoksen, kuolevaisen, kanssa, ja on siksi himmein tähti heidän nimeään kantavassa tähtikuviossa. Hänellä oli Sisyfoksen kanssa poika, Glaukos.


title: Merope

text: Khioksen Merope oli Oinopionin puoliso tai tytär, johon Orion rakastui. Merope ei kuitenkaan halunnut tämän kanssa naimisiin, jolloin Orion makasi hänet väkisin. Kostoksi Oinopion juotti Orionin humalaan, puhkaisi tämän silmät ja heitti merelle ajelehtimaan.


title: Merope

text: Merope oli Messeniaan kuningatar, jonka miehen Kresfonteen Polyfontes murhasi. Merope kätki kuitenkin murhaajalta kolmannen pienokaisensa, jonka Hyginus kertoo olleen Telefon ja Apollodoros Aipytos. Kasvettuaan aikuiseksi Meropen poika palasi takaisin ja tappoi Polyfonteen kesken tämän uhritoimituksen.


title: Profile Vehicles

text: Profile Vehicles on Iisalmessa sijaitseva erikoisajoneuvoja valmistava yritys. Profile Vehicles valmistaa ambulansseja, pikkubusseja, johtoautoja, poliisiautoja, arvokuljetusajoneuvoja. Yhtiöllä on Iisalmen lisäksi kokoonpanotehtaat Budapestissä ja Tallinnassa.


title: Profile Vehicles

text: Profile Vehicles Oy on suomalainen konserni, jonka toimialana on erikoisautojen valmistus. Suurin yksittäinen osa on ambulanssien valmistus, jossa konserni on markkinajohtaja pohjoismaissa. Yhtiö on toimittanut yksityisambulansseja useiden valtioiden päämiehille mm. Thaimaan kuninkaalle, Saudi-Arabian kuninkaalle ja Venäjän presidentille.


title: Profile Vehicles

text: Yhtiö perustettiin vuonna 1982 Iikorin nimellä. Iikori Ky erikoistui nopeasti ambulanssien valmistamiseen ja jo saman vuosikymmenen aikana kehittyi Suomen suurimmaksi ambulanssivalmistajaksi.


title: Profile Vehicles

text: Yhtiömuoto muuttui 1990-luvun alussa konserniksi ja myöhemmin alkoi myös vientitoiminta. Sittemmin konserni on perustanut myyntitoimiston Tallinnaan ja tytäryhtiöt Ruotsiin, Saksaan ja Isoon-Britanniaan.


title: Isoisää etsimässä

text: Isoisää etsimässä on Arto Paasilinnan kirjoittama kirja, jonka WSOY julkaisi vuonna 1977.


title: Isoisää etsimässä

text: Kirja kertoo August Väisänen -nimisestä miehestä, jonka isoäiti Letitia Väisänen lähettää etsimään isoisäänsä Verneri Väisästä. Isoisä on karannut kotoa saadakseen seikkailla maailmassa, koska ei jaksa hirveää vaimoaan. Kirjan tapahtumapaikkoina ovat muun muassa Helsinki, Norja ja Ruotsin Lappi.


title: Greatest Hits III (Queen)

text: Greatest Hits III on brittiläisen Queen-yhtyeen vuonna 1999 julkaisema 17 kappaletta käsittävä kokoelmalevy. Edellisen kokoelma-albumin jälkeen yhtye ei ollut julkaissut kuin yhden uutta materiaalia sisältävän albumin sekä yhden singlen. Tästä huolimatta yhtyeen nykyinen kokoonpano Brian May ja Roger Taylor päätyivät julkaisemaan albumin.


title: Greatest Hits III (Queen)

text: Albumin yhtye on kannen mukaan Queen+, ei siis pelkkä Queen. Tämä pieni yksityiskohta kertoo osin siitä, että albumilla ei esiinny yksinomaan Queen, sillä heidän lisäkseen kuullaan useita vierailevia artisteja, kuten Freddie Mercuryn kanssa klassisen levyn julkaissutta sopraano Montserrat Caballea, sekä yhtyeen kanssa esiintyneitä nimekkäitä artisteja kuten George Michael ja Elton John. Näiden lisäksi kappaleiden joukossa on yhtyeen jäsenten soololevytyksiä sekä muutama remixattu hittikappale, mutta myös joitakin Queenin alkuperäiskappaleita. Queenin omat levytykset ovat enimmäkseen Made In Heaven -albumilta joka valmistui vasta Greatest Hits II -albumin jälkeen, mutta myös joitain kappaleita 1980-luvun tuotannosta.


title: Greatest Hits III (Queen)

text: Kaksi vuotta ennen Greatest Hits III:n julkaisua Brian May totesi haastattelussa että jos ostaa suosikkiartistinsa kokoelma-albumin ja saakin alkuperäisten kappaleiden sijaan remiksejä, tuntee itsensä petetyksi.


title: Greatest Hits III (Queen)

text: Mayn lausunto osui naulankantaan, sillä Greatest Hits III ei käynyt kaupaksi lainkaan siinä suhteessa kuin yhtyeen aiemmat kokoelmat. Siinä missä kahden aiemman Greatest Hits -albumin myyntiluvut rikkoivat ennätyksiä 11- ja 8-kertaisilla platinalevyillä, Greatest Hits III:n menestys jäi yhteen ainokaiseen platinalevyyn.


title: Greatest Hits III (Queen)

text: Allmusic.com-sivuston Stephen Erlewine toteaa yksioikoisesti ettei albumi ansaitse nimikettä "suurimmat hitit", sillä albumin kappaleet eivät ole juurikaan "hittejä", vaan pikemminkin harvinaisuuksien sillisalaattia. Ainoana kelvollisena raitana Erlwine poimii levyltä George Michaelin tulkitseman "Somebody To Loven". Muut raidat, Erlwine toteaa, ovat remixejä, soololevytyksiä ja Mercuryn kuoleman jälkeen levytettyjä kappaleita. Kappaleet sinällään ovat toki mielenkiintoisia, ja on mukavaa että nekin tulevat julkaistuksi, mutta on harhaanjohtavaa nimittää kokoelmaa "hiteiksi", Erlwine tiivistää.


title: Greatest Hits III (Queen)

text: Samoilla linjoilla Erlwinen kanssa on Epinions.com-sivuston kirjoittaja Michael Scapp joka kokee vieraaksi ajatuksen vierailevista artisteista albumilla jonka tarkoitus olisi koota yhtyeen suurimmat hitit, ei suinkaan yhtyeen sivuprojektien tuotoksia. Scapp pitää kutakin yhtyeen omaa alkuperäistä levytystä albumilla arvokkaana, mutta tyrmää soololevytykset ja remiksit. Poikkeuksellisen hyvänä Scapp pitää suuren Elton Johnin tulkintaa kappaleesta The Show Must Go On. Sen sijaan Fugees-yhtyeen Wyclef Jeanin remiksaama Another One Bites the Dust puolestaan on Scappin mukaan roskaa.


title: Greatest Hits III (Queen)

text: Chester Chronicle -lehden arvostelija puolestaan arvostaa albumia siinä missä kahta aiempaakin kokoelmaa. Albumi on arvostelijan näkemyksen mukaan osoitus siitä että yhtye on yhä voimissaan ja aktiivinen kahdeksan vuotta keulahahmonsa kuoleman jälkeen, muodossa tai toisessa. Yhtye, jonka kukin jäsen voi yhtäläisesti todeta kirjoittaneensa hittikappaleita. Yhtyeen jäsenten soolokappaleet saavat kiitosta siinä missä live-esityksetkin. Kriitikon mukaan tämä väistämättä viimeinen kokoelma-albumi ansaitsee ehdottomasti "hits"-kokoelman tittelin sillä kaikki albumin kappaleet ovat olleet hittejä, lukuun ottamatta aiemmin julkaisematonta "The Show Must Go On" -esitystä.


title: Greatest Hits III (Queen)

text: Classic Rock -lehden arvostelija puolestaan on jokseenkin kahden vaiheeilla albumin suhteen. Merkittävänä hän pitää sitä että albumin 16 kappaleesta 15 olivat hittejä. ("Thank God It's Christmas" on bonusraita jota ei kaikissa julkaisuissa ollut mukana.) Siitäkin huolimatta albumin kappaleista monetkaan eivät yllä Queenin suurimpien hittien rinnalle, eikä albumia voida muutenkaan pitää yhtyeen uran huipentumana. Classic Rockin arvostelussa mainitaan albumilta löytyvän muutamia helmiäkin: Wyclef Jeanin remiksi on huikea, ja jälleen osoitus siitä kuinka yhtye kykenee ulottumaan uusille alueille. Elton Johnin tulkinta puolestaan on tunteikkaampi, jos mahdollista, kuin Mercuryn alkuperäislevytys, kriitikko toteaa lopuksi.


title: Greatest Hits III (Queen)

text: Albumin myyntiä vauhdittamaan tuotiin markkinoille myös singlelevy joka sisälsi kolme eri remix-versiota vuoden 1982 menestyskappaleesta Under Pressure.


title: Greatest Hits III (Queen)

text: Under Pressure (Parlophone/EMI, 28. joulukuuta 1999)


title: Greatest Hits III (Queen)

text: Albumi julkaistiin Britanniassa 8. marraskuuta 1999 CD-levynä, tupla-LP:nä ja kasettina. 15 listaviikon aikana albumi nousi parhaillaan 5. sijalle Britannian listoilla. Britannian ääniteteollisuuden markkinajärjestö BPI palkitsi albumin platinalevyllä 10. joulukuuta 1999. Yhdysvalloissa albumi julkaistiin 9. marraskuuta 1999 mutta siellä se ei noussut myyntilistoille lainkaan.


title: Greatest Hits III (Queen)

text: Albumi julkaistiin myös vuonna 2000 boksissa yhdessä Greatest Hits ja Greatest Hits II albumien kanssa. Boksi on nimeltään "Greatest Hits I, II & III – The Platinum Collection" ja se palkittiin Britanniassa kolminkertaisella platinalevyllä.


title: Greatest Hits III (Queen)

text: Albumin lisäksi julkaistiin myös musiikkivideokokoelma "Greatest Flix III" VHS-kasetilla 6. joulukuuta 1999. Video on julkaistu myös laserdiscinä Japanissa, ja video-CD:nä Malesiassa sekä Taiwanissa.


title: Woimasointu

text: Woimasointu on vuonna 2001 perustettu espoolainen pienlevy-yhtiö. Aluksi vain vinyyliä julkaisemaan perustettu yhtiö siirtyi melko pian julkaisemaan myös musiikkia CD-formaatissa, mutta on sittemmin luopunut CD-julkaisuista ja keskittyy taas vain vinyyliin.


title: Woimasointu

text: Woimasointu on julkaissut pääasiassa suomalaista punkrokkia, osallistunut valikoituihin kansainvälisiin yhteisjulkaisuihin ja alkuvuosina julkaissut The Ramones -yhtyeen jäsenten soololevyjä, joista jälkimmäisiä vain vinyylillä. Näitä sooloja Woimasointu on julkaissut Dee Dee Ramonelta "Born to Lose" 7” ja "Hop Around" LP, joista molemmilla on muualla eli CD:llä julkaisemattomia versioita sekä LP:ltä kokonainen kappale, Marky Ramonelta "Speedkings Ride Tonight" 7” ja "Rawk Over Scandinavia" 7” EP sekä CJ Ramonelta Bad Chopper -yhtyeen "Real Bad Time" 7”. Katalogissa on myös italialaisen Senzabenzan 7”, jonka toinen kappale on Joey Ramonen ja Daniel Reyn äänittämä ja tuottama. Woimasoinnun kataloginumerointi alkaa numerosta WS005, koska WS001,002,003,004 on varattu siihen epätodennäköiseen mahdollisuuteen, että Woimasointu julkaisisi The Ramonesin musiikkia.


title: Michael Vartan

text: Michael Vartan (s. 27. marraskuuta 1968) on ranskalais-amerikkalainen televisio- ja elokuvanäyttelijä.


title: Michael Vartan

text: Vartan syntyi Boulogne-Billancourt'ssa, Hauts-de-Seinen maakunnassa Ranskassa ainoaksi lapseksi perheeseen. Hänen vanhempansa ovat Eddie (muusikko) ja Doris Vartan (taiteilija). Michaelin isä on bulgarialainen, unkarilaista ja armenialaista syntyperää. Hänen äitinsä on amerikanjuutalainen, puolalaista syntyperää. Michaelin vanhemmat erosivat hänen ollessa 5-vuotias. Vartan muutti tämän jälkeen Yhdysvaltoihin äitinsä kanssa. Mutta hetken asuttuaan Amerikassa Michael muutti takaisin Ranskaan isänsä luokse maaseudulle, ja eli siellä aina 18-vuotiaaksi asti yksinkertaisessa ympäristössä. 18-vuotiaana Michael kertoi haluavansa taiteilijaksi ja muutti Los Angelesiin äitinsä luokse, koska ei halunnut jäädä asepalvelukseen Ranskaan. Michael meni näyttelijäkouluun Los Angelesissa, kuultuaan koe-esiintymistensä jälkeen, että hänellä on potentiaalisia lahjoja näyttelijäksi. Nykyään Michael kokee itsensä amerikkalaiseksi.


title: Michael Vartan

text: Monien pienten roolien jälkeen pienemmissä elokuvissa Vartan sai mahdollisuuden näytellä menestyneemmissä elokuvissa, kuten Pakko olla in (1998), One Hour Photo (2002) ja Anoppi on pahin (2005). Vartan on myös saanut valmiiksi uuden elokuvansa Rogue ja työstää parhaillaan uutta elokuvaa nimeltään Jolene. Vartanin merkittävin ja kenties tunnetuin rooli on kuitenkin tähän mennessä amerikkalaisessa Alias (2001-2006) -televisiosarjassa Michael Vaughn'ina näytellen 95 jaksossa. Vartan on myös esiintynyt vierailevana tähtenä televisiosarjoissa kuten: Frendit ja Ally McBeal. Vartanin ura on täten nousujohteinen. Vartan ei ole voittanut merkittäviä palkintoja, mutta on saanut yhteensä viisi ehdokkuutta mm. Teen Choice Awardeissa ja MTV Movie Awardseissa sarjasta Alias ja elokuvasta Pakko olla in. Hän on näytellyt James Walkerin roolin draamasarjassa Naistenmiehet.


title: Michael Vartan

text:
Michael puhuu sujuvasti ranskaa ja englantia. Urheilullisena miehenä myös urheilun kannattaja, ja hänen suosikki jääkiekkojoukkueensa on Los Angeles Kings. Hän torjui roolin kauhuelokuvassa Scream 3 (2000), koska halusi ohjata uraansa eri suuntaan.
Michael soittaa vapaa-ajallaan paljon kitaraa ja maalaa.


title: Michael Vartan

text: Vartan kihlasi tyttöystävänsä Lauren Skaarin alkuvuodesta 2010. Pari tapasi toisensa ruokakaupan parkkipaikalla vuotta aiemmin ja suunnittelee häitä mahdollisesti vuodelle 2011.


title: Michael Vartan

text: "Hassua, että olen puolalainen juutalainen, joka sattumalta syntyi Ranskassa. Äitini on puolalainen ja isäni on bulgarialainen. Minussa ei ole yhtään ranskalaista verta. Mutta kyllä käytän sitä hyödyksi."


title: Maailman paras kylä

text: Maailman paras kylä on Arto Paasilinnan vuonna 1992 kirjoittama humoristinen kirja, jonka on julkaissut WSOY.


title: Maailman paras kylä

text: Kirja kertoo Eemeli Toropaisesta, jonka isoisä Asser Toropainen on kuollut ja testamentissaan vaatii Eemeliä rakentamaan kirkon. Tämä siksi, koska Asser on nuoruudessaan polttanut useita kirkkoja ja haluaa näin tehdä eräänlaisen hyvityksen Jumalalle. Eemeli perustaa testamentin mukaisesti kuolinkirkkosäätiön ja alkaa rakentaa kirkkoa. Kuitenkaan kirkon rakentaminen keskelle erämaata ei ole niin yksinkertaista.


title: Maailman paras kylä

text: Lopulta valmiin kirkon ympärille alkaa syntyä kylä, joka ajan myötä kasvaa ja katselee maailman mullistuksia sivusta.


title: Maailman paras kylä

text: Maailman paras kylä oli myyntimenestys, sitä myytiin ilmestymisvuonnaan 80 000 kappaletta. Myös kriitikot pitivät kirjasta, Antti Majander kirjoitti:" Parasta Paasilinnassa on hulluus. Hän kehittelee uskomattomia tilanteita ja luo niihin uskottavuutta".


title: Kariniemi (Lahti)

text: Kariniemen pientaloalue sijaitsee Lahden keskustan länsipuolella Kartanon kaupunginosassa Lahden kisapuiston välittömässä läheisyydessä. Kariniemen asuinalueen vieressä on myös Pikku-Vesijärven puisto, joka on suosittua retkeily- ja virkistysaluetta. Puiston alueella toimi vuodesta 1958 alkaen kesäteatteri lähes neljäkymmentä vuotta. Teatterin lipunmyyntikoju on sittemmin kunnostettu terassimalliseksi kioskiksi ja vanha katsomo joka nykyään toimii puistossa aikaansa viettävien oleskelupaikkana. Pohjoisessa Kariniemi rajautuu Kariniemen mäkeen, jonka päällä sijaitsee Lanu-puisto.


title: Kariniemi (Lahti)

text: Kariniemi on rakennettu 1930- ja 1940-luvulla ja on maakunnallisesti merkittävä rakennettu kaupunkiympäristö. Alueen alkuperäinen rakennuskanta on kokonaisuudessaan säilynyt.


title: Kariniemi (Lahti)

text: Kariniemen alue on entistä Fellmanin kartanon pelto- ja laidunmaata. Alueen ensimmäisen asemakaavan laati vuonna 1922 Carolus Lindberg. Kaava ei kuitenkaan toteutunut. Kaavoitustyön aloitti uudelleen 1920-luvun lopussa Otto-Iivari Meurman, ja se vahvistettiin 1934. Katuverkko nimistöineen pohjautui Lindbergin kaavaan, ja alueesta pyrittiin luomaan valoisa, puistomainen ja moderni. Pientaloalue rakentui kokonaisuudessaan 1930-luvun lopussa ja 1940-luvun alussa. Ensimmäinen rakennus alueella on vuonna 1928 rakennettu kaupunginpuutarhurin talo, joka sijaitsee edelleen Kariniemenkadulla. Muita mainitsemisen arvoisia rakennuksia Kariniemen alueella on muun muassa 1953 valmistunut on vanhustentalo Johanna-koti, jonka suunnitteli arkkitehti Elsa Arokallio.


title: Kariniemi (Lahti)

text: Kariniemessä toimii vuonna 1988 perustettu Kariniemi-seura. Seuran tarkoituksena pyrkiä vaalimaan Kariniemen ja Vesijärven kulttuuri- ja luontoarvoja. Kariniemi-seuran puheenjohtajana toimii tällä hetkellä Pirjo Varumo. Tunnetuin Kariniemi-seuran järjestämä tapahtuma on vuosittainen Äitienpäiväkonsertti Kariniemen kesäteatterilla.


title: Kariniemi (Lahti)

text: Kariniemessä sijaitsevalla mäellä ns. Kariniemenpuistossa sijaitsee myös taiteilija Olavi Lanun teoksista koostuva Lanu-puisto. Kariniemen puisto on myös tunnettu luontoarvoistaan, ja rinteessä kasvaa muun muassa suuri sinivuokko-esiintymä.


title: Agrippina Vaganova

text: Agrippina Jakovlevna Vaganova (; 26. kesäkuuta 1879 Pietari – 5. marraskuuta 1951 Leningrad) oli venäläinen balettitanssija ja pedagogi sekä balettitekniikan ja koulutusmetodin kehittäjä. Hänen uransa jakaantuu kahteen osaan: uraan tanssijana, joka ei ollut aivan niin menestyksekäs kuin hän olisi toivonut, sekä uraan pedagogina, joka johti merkittävään baletin didaktiikan uudistustyöhön. Jälkimmäisestä hänet muistetaan ja hänen ansionsa tunnustetaan maailmanlaajuisesti. Venäläinen koulu tunnetaankin nykyään "Vaganova-metodina", vaikka Vaganovan työn pohjana toki oli edeltävä perinne, ja hänen jälkeensä kehitystyötä ovat jatkaneet muut. Pietarin valtiollinen balettikoulu on nykyään nimetty hänen mukaansa.


title: Agrippina Vaganova

text: Tanssijanuraansa Mariinski-teatterissa Vaganova itse muisteli usein pienellä katkeruudella. Taitavana tanssijana hän sai lempinimen ”variaatioiden kuningatar”, mutta hänen uransa jäi johtavien ballerinojen kuten Anna Pavlovan ja Tamara Karsavinan varjoon. Hän sai ballerinan arvonimen vasta vuotta ennen jäähyväisesiintymistään, ja 1916 hän jätti näyttämön syvästi pettyneenä. Ongelmiensa syytä pohtiessaan itsekriittinen ja itseltään paljon vaativa Vaganova totesi tanssitekniikassaan puutteita ja kehittymisensä siinä pysähtyneen. Hän oli tyytymätön sekä itseensä että myös vanhaan opetuksen tapaan. Niinpä hän otti tavoitteekseen ymmärtää sen puutteita ja etsiä parannusta - sekä toisten tanssijoiden työskentelyä seuraamalla että yrittämällä itse hakea uutta lähestymistapaa opettamiseen.


title: Agrippina Vaganova

text: Vaganovan ensimmäiset päätelmät syntyivät vertailemalla ranskalaista ja italialaista opetusmetodia, jotka molemmat olivat 1800-luvun lopulla ja 1900-luvun alussa venäläisessä baletissa käytössä. Ranskalaista koulua edustivat Vaganovaa opettaneet tunnetut baletinopettajat Nicholas Legat ja Paul Gerdt. Gerdtin tyyli puolestaan periytyi tanskalaisen Johanssonin (jonka oppilaana Vaganova myös opiskeli) kautta August Bournonvillelta, ja hänen tyylinsä taas aina ranskalaisen koulun alkulähteiltä ja Jean-Georges Noverrelta saakka. Vaganovan mielestä traditionaalinen ranskalaismallinen tanssitunti viljeli pehmeitä ja sulokkaita, mutta tarpeettoman koristeellisia ja keinotekoisia liikkeitä. Hän arvosteli tyylin roikkuvia kyynärpäitä ja ”elegantisti” levitettyjä sormia. Opetus ei hyödyntänyt vartalon ja käsivarsien energiaa, tunnit olivat liian rauhallisia ja kevyitä. Virtuoosista tekniikkaa ei näillä keinoin saatu syntymään.


title: Agrippina Vaganova

text: Italialainen koulu saavutti huippunsa 1800-luvun viimeisellä neljänneksellä ja poikkesi selvästi ranskalaisesta tyylistä. Opettajana sen toi Venäjälle Enrico Cecchetti ja näyttämöllä sen saavutuksia esittelivät ballerinat Pierina Legnani, Carlotta Brianza, Antonietta Dell’Era ja monet muut. Heidän briljantti tekniikkansa mahdollisti jopa 32 fouettéta, mutta toisaalta siitä katsottiin usein puuttuvan runollisuutta ja sisältöä. Cecchettin aikaan italialaisen koulun merkitys kasvoi Venäjällä ja sen edut kävivät ilmeisiksi. Sen avulla saivat tanssijat vahvan ”kannatuksen” vartaloonsa, dynaamisuutta piruetteihinsa ja voimaa ja kestävyyttä varvastanssiinsa. Cecchettin tunnit olivat aina huolellisesti etukäteen suunniteltuja ja mietittyjä. Mutta venäläistä makua eivät miellyttäneet tyylin kulmikkuus, aivan suorat tai terävästi koukistetut käsivarret ja tapa koukistaa jalkoja hypyn ilmalennon aikana. Venäläiset tanssijat pehmensivätkin näitä piirteitä usein vastaamaan paremmin omaa käsitystään toivottavasta tyylistä. Kuuluisilla venäläistähdillä kuten Anna Pavlovalla, Tamara Karsavinalla ja Olga Preobraženskajalla oli vahvasti venäläistyylinen oma tanssimisen tapa: runollinen, hengittävä liikkeiden jatkuvuus ja ilmaisevien plastisten nyanssien arsenaali. Tästä tyylistä ei kuitenkaan vielä ollut muodostunut kiinteää opetuskäytäntöä. Sellaisen luomisesta ja tehokkaiden harjoituskeinojen löytämisestä tanssijoiden kouluttamiseksi tuli Vaganovan elämäntehtävä.


title: Agrippina Vaganova

text: Vaganovan uran toinen vaihe, pedagogina vaikuttaminen, alkoi heti vallankumouksen jälkeen, kun hän 1918 alkoi opettaa ensin yksityisessä koulussa ja kolmen vuoden kuluttua valtion balettikoulussa. Hänen opetusmetodinsa muotoutui 1920-luvulla, joka oli neuvostobaletille vaikeaa aikaa. Sitä syytettiin feodaaliseksi jäänteeksi ja tuomittiin tuhoutumaan vanhanaikaisena uuden aikakauden myötä. Myös balettikoulua vaadittiin täydellisesti uudistettavaksi. Vaganovan kehitystyö ei tietenkään heti voinut tuottaa näkyviä tuloksia. Vähitellen hänen oppilaansa pääsivät näyttämään taitojaan. Vaikka aluksi onnistumisia pidettiin sattumanvaraisina yksittäisinä ilmiöinä, oli lopulta selvää, että koulutuksessa tehty uudistustyö oli uusien ballerinakykyjen, kuten Galina Ulanovan ja Natalja Dudinskajan, taustalla.


title: Agrippina Vaganova

text: Vaganova kehitti systeemiään kiinteässä yhteydessä näyttämöllä tehtyyn työhön. Jo nuoren koreografiaa uudistaneen Mihail Fokinin teoksia hän oli tutkinut tarkasti ja seurasi edelleen koreografian kehityssuuntia. Teosten uudet liikeideat hän otti heti käyttöön opetukseensa. Uusissa neuvostobaleteissa alkoikin näkyä vahvistunut ja puhdistunut esiintymistyyli. Leningradin balettiryhmälle syntyi taiteellisesti yhtenäinen linja, jonka tunnusmerkkejä olivat liikkeen harmonisuus, käsien ilmaisullisuus, teräksenvahva vartalon kannatus ja luonteva pään asento. Nämä kaikki olivat juuri Vaganovan opetuksen tuotteita. Hän halusi oppilailtaan ilmaisullisuutta, muodon tarkkuutta ja tanssin energisyyttä, joka sopi uusien teosten ("Pariisin liekit", "Bahtšisarain suihkulähde") suurten ajatusten, lyyrisyyden ja sankarillisuuden ilmaisemiseen. Myös miesten tanssitekniikka sai vaikutteita Vaganovalta, vaikkei hän koskaan miehiä suoraan opettanutkaan. Vahva vartalo ja käsien käyttö hyppyjen ja piruettien apuna siirtyi heille Vaganovan opeista kiinnostuneiden opettajien välityksellä. Lopulta Vagnovan kirjan "Basic Principles of Classical Ballet" julkaiseminen levitti metodin koko neuvostobaletin maailmaan.


title: Agrippina Vaganova

text: Metodin merkittäviä piirteitä olivat perusteellinen opetusprosessin suunnittelu, harjoitusten huomattava monimutkaisuus virtuoosisen taidon tuottamiseksi ja erityisesti pyrkimys opettaa tanssijoita lähestymään jokaista liikettä hyvin tietoisesti. Heidän tuli liikkeen suorituksen hallinnan lisäksi pystyä selittämään, mikä on sen oikea suoritustapa ja mitä sen tekemisellä tavoitellaan. Heidän piti osata etsiä epäonnistuneeseen suoritukseen johtaneet syyt ja näin kehittää liikkeiden oikeaa koordinaatiota. Keskivartalon hallinnan harjoittaminen oli Vaganovan mukaan pääedellytys esteettömälle tanssiliikkeelle ja vaikeampien liikeosien, hyppyjen ja piruettien, onnistumiselle. Erityistä huomiota hän kiinnitti "épaulment"nin (olkapäiden ja pään kääntämiset) jatkuviin muunteluihin harjoituksissa. Käsiliikkeiden huolellista harjoittamista hän piti yhtä tärkeänä kuin jalkojen ojennuksien ja aukikierron kehittämistä. Käsien tuli ilmaisullisuuden ja taiteellisen vaikutelman viimeistelemisen lisäksi olla aktiivisena apuna hypyissä ja käännöksissä. Tämä johti erityisesti pyörimistekniikan kehittymiseen Vaganova-metodissa. Hänen oppilaidensa piti ”tanssia koko kehollaan”, saavuttaa liikkeiden harmonia ja suuri ilmaisullinen laajuus.


title: Agrippina Vaganova

text: Aloittelijoiden oli Vaganovan mielestä hyödyllistä tehdä paljon toistoja liikkeistä, mutta edistyneiden piti saada tehtäväkseen runsaasti erilaisia muunnelmia. Opettajan tuli huolellisesti suunnitella tuntinsa etukäteen, improvisointiin Vaganova ei uskonut. Kehittääkseen oppilaidensa luovaa aloitekykyä, hän usein pyysi näitä kehittelemään lyhyitä "adagio" tai "allegro" -sarjoja opiskellun materiaalin pohjalta. Hän ei koskaan jäänyt tyytyväisenä toistamaan saavutuksiaan, vaan yritti jatkuvasti kehittää opetustaan edelleen. Jatkuva uuden etsiminen onkin tärkeä opinkappale, jonka Vaganova jätti seuraajilleen. Hän ei koskaan pitänyt metodiaan lopullisesti lukkoon lyötynä ja muutokset kieltävänä. Hänen metodiaan ovatkin seuraavat polvet jatkuvasti kehittäneet ja rikastuttaneet edelleen. Se on levinnyt kansainvälistymisen myötä myös laajalle muualle maailmaan ja on Suomessakin yleisesti käytössä baletin opetuksessa.


title: Kilpiäinen

text: Kilpiäinen on Lahden kaupunginosa. Se sijaitsee Pohjois-Lahdessa lähellä Hollolan rajaa Vesijärven rannalla, Mukkulan naapurissa. Kilpiäisten alue on vanhaa omakotialuetta, Kevätkadun varrella on myös kerros- ja rivitaloja. Kilpiäisissä sijaitsee myös vanhainkoti.


title: Kilpiäinen

text: Vesijärven ranta-alueilla sijaitsee Kilpiäistenpohjan luonnonsuojelualue ja lähes vesirajassa on lintutorni.


title: Kilpiäinen

text: Bussiyhteydet: Linjoilla 32 ja 35 pääsee Kilpiäisiin. 32 kulkee Karjusaarenkatua Karjusaareen ja 35 ajaa Kilpiäistentien ympäri kolme kertaa päivässä.


title: Wartburg 353

text: Wartburg 353 oli itäsaksalaisen autonvalmistaja Wartburgin pisimpään valmistama automalli. Valmistus alkoi vuonna 1965 ja päättyi vuonna 1988. Mallin edeltäjä oli Wartburg 312 ja seuraaja Wartburg 1.3.


title: Wartburg 353

text: Wartburg 353 perustuu II-maailmansotaa edeltäviin IFA- autotehtaan malleihin, jotka käyttivät samaa kolmesylinteristä moottoria ja rungollista korirakennetta. Autoa valmistettiin sekä neliovisena sedan-, viisiovisena farmari- että avolava-malleina.


title: Wartburg 353

text: Wartburg uudisti mallia vuonna 1975, ja uuden mallin nimeksi tuli 353W. W-kirjain tulee saksan kielen sanasta "Weiterentwicklung", suom. "pidemmälle kehitetty". Tuolloin autoon tuli ensi kertaa vaihtovirtalaturi, levyjarrut eteen ja kaksipiiriset jarrut. Vuonna 1978 tuli H4-valot ja vuonna 1985 353-mallin keulan ulkonäköä uudistettiin hieman.


title: Aatami ja Eeva (kirja)

text: Aatami ja Eeva on Arto Paasilinnan kirjoittama humoristinen kirja, jonka on julkaissut WSOY vuonna 1993. Teos on julkaistu myös Kauko Helovirran lukemana äänikirjana.


title: Aatami ja Eeva (kirja)

text: Kirja kertoo pienyrittäjä Aatami Rymättylästä, joka ulosottosyöverissä yrittää keksiä pienempikokoista akkua, joka mullistaisi maailman energiatalouden. Sitten Aatamin halli Helsingin Tattarisuolla palaa, ja hän joutuu putkaan syytettynä veropetoksesta. Aatamia auttamaan saapuu juristi Eeva Kontupohja. Pian Eevan saapumisen jälkeen alkaa tapahtua, ja energiaa säästävä akku keksitään. Aatamista ja Eevasta tulee bisnesmaailman uusia pyörittäjiä.


title: Liipola

text: Liipola on noin 4 500 asukkaan kaupunginosa Lahden eteläpuolella. Alue ostettiin Lahteen suuntautuneen voimakkaan muuttoliikkeen vuoksi, ja tarkoituksena oli rakentaa 5 000 uutta asuntoa.


title: Liipola

text: Liipola sijaitsee alun perin puutarhuri Onni Liipolalta, kuvanveistäjä Yrjö Liipolan veljeltä, 1967 ostetulla alueella. Se on Launeen itäpuolella noin kolmen kilometrin päässä Salpausselän harjulta. Liipolan pohjoispuolella sijaitsee Saksala ja eteläpuolella Renkomäki ja Venetsia.


title: Liipola

text: Liipolassa on enimmäkseen omistusasuntoja, mutta myös Lahden Talot Oy ja VVO vuokraa asuntoja paljon alueelta.


title: Liipola

text: Vuonna 2008 Liipola valittiin Päijät-Hämeen vuoden kyläksi.


title: Liipola

text: Liipolasta on tehty tutkimus "Takaisin liipolaan" vuonna 2011. Tilastojen mukaan 2000-luvulla Liipolan asema on huonontunut ja asukkaiden usko alueen tulevaisuuteen on heikentynyt. Liipola on jäänyt jälkeen muusta kaupungista koulutuksen, tulojen ja työllisyyden suhteen. Liipolan työttömyysaste oli yli 30 prosenttia vuonna 2010. Alle 35-vuotiaista muuttoa suunnittelevien osuus on jopa kaksinkertaistunut.


title: Liipola

text: Liipolan peruskoulun ensimmäisten luokkien koulu Liipola-Kaikuharjun koulu sijaitsi sivukirjaston vieressä. Koulurakennus on purettu ja tilalle rakennetaan monitoimitaloa.


title: Liipola

text: Liipolassa on kolme päiväkotia, joista 106-päivähoitopaikkainen Mustikkamäen päiväkoti sijaitsee Ylä-Liipolassa Pihtikatu 1:ssä, toinen, 108-päivähoitopaikkainen Kallion päiväkoti Ostoskatu 3:ssa lähellä paikallista seurakuntakeskusta ja kolmas, 60-paikkainen Liipolan päiväkoti Lehtokatu 2:ssa, Ala-Liipolassa, jonne pääsee linja-autovuorolla 1.


title: Liipola

text: Suurin osa Ostoskatu 3:ssa sijaitsevan Kallion päiväkodin lapsista on tilapäisesti Keijupuistossa Juhonkatu 1:ssä ja Kivikadulla. Kallion päiväkodin kaikki toiminnot palautuvat Liipolaan, kun Liipolan monitoimitalo valmistuu 2015.


title: Liipola

text: Ostoskeskuksessa on elintarvikeliike, ravintola, ja muita palveluja. Ylä-Liipolassa on myös elintarvikeliike ja sen vieressä ravintola. Liipolasta on lyhyt matka myöhemmin rakennettuihin Launeen automarketteihin. Lähin posti sijaitsee Saksalassa. Terveyskeskus on Launeella. Apteekit sijaitsee Prisman ja Citymarketin automarkettien rakennuksessa.


title: Liipola

text: Liikuntareitit toimivat talvisin hiihtolatuina ja kesäisin lenkkipolkuina. Kuusimetsässä on merkittyjä luontopolkuja ja siellä on myös paljon laavuja, joissa voi mm. grillata ja rentoutua.


title: Liipola

text: Bussiyhteydet: Linja 1 kiertää Eteläisen ja Pohjoisen Liipolankadun vastapäivään ajaen kauppatorille, josta se jatkaa Jalkarantaan. Päätepysäkki sijaitsee Pohjoisen Liipolankadun ja Huippukadun risteyksessä.


title: Non-Hodgkin-lymfooma

text: Non-Hodgkin-lymfooma on toinen kahdesta lymfooman eli imusolmukesyövän suurimmasta päätyypistä. Se on Suomessa yleisin imukudoksen syöpä.


title: Non-Hodgkin-lymfooma

text: Suomessa todetaan vuosittain hieman alle tuhat non-Hodgkin-lymfoomaa. Sairaus on miehillä hieman tavallisempi kuin naisilla, ja iän myötä sairastumisen riski suurenee. Varmaa syytä sairauden puhkeamiseen ei tiedetä, mutta joitakin altistavia tekijöitä on tullut esiin. Näitä ovat mm. reuma, HI-virus ja jotkin autoimmuunitaudit.


title: Non-Hodgkin-lymfooma

text: Non-Hodgkin-lymfoomien ryhmään kuuluu useita käyttäytymiseltään erilaisia sairauksia, kuten esimerkiksi Burkittin lymfooma ja MALT-lymfooma sekä follikulaarinen ja lymfoblastinen lymfooma, ja tauti voi ilmetä missä tahansa ruumiinosassa. Yleisoireet ovat samoja kuin lymfoomassa yleensä, mutta oireet riippuvat myös sairauden esiintymispaikasta.


title: Non-Hodgkin-lymfooma

text: Jos lääkäri epäilee potilaalla olevan jokin imukudossairaus, suurentunut imusolmuke mahdollisesti poistetaan pienestä viillosta paikallispuudutuksessa (imusolmukebiopsia). Imusolmuke tutkitaan mikroskoopissa, ja tällä tutkimuksella pystytään varmistamaan, onko kyseessä imukudossyöpä.


title: Non-Hodgkin-lymfooma

text: Kokaiinin käyttö kasvattaa non-Hodgkin-lymfooman riskin yli kaksinkertaiseksi.


title: Non-Hodgkin-lymfooma

text: Non-Hodgkin-lymfooma on ollut muun muassa jääkiekkoilija Saku Koivulla, mutta hän toipui siitä nopeasti ja palasi jäälle.


Volomari Volotisen ensimmäinen vaimo ja muuta vanhaa tavaraa on Arto Paasilinnan vuonna 1994 kirjoittama humoristinen kirja, jonka on julkaissut WSOY. Teos on julkaistu myös Kauko Helovirran lukemana äänikirjana.


title: Volomari Volotisen ensimmäinen vaimo ja muuta vanhaa tavaraa

text: Kirja kertoo Volomari Volotisesta, jonka harrastuksena on vanhojen esineiden keräily. Kirjan aikana hän onnistuu saamaan itselleen muun muassa Mannerheimin tekohampaat, Leninin karvahatun ja kaksikymmentä vuotta itseään vanhemman vaimon.


title: Vetykarbonaatti

text: Vetykarbonaatti eli bikarbonaatti, jonka kemiallinen kaava on HCO, on hiilihaposta (HCO) dissosioitunut anioni. Bikarbonaatti on mm. hiilidioksidin (CO) tärkein kuljetusmuoto veressä. Bikarbonaatilla on tärkeä tehtävä pH:n puskuroinnissa. Bikarbonaattia käytetään myös ruoanlaitossa natriumbikarbonaattina.


title: Tellushalli

text: Tellushalli on Pietarsaaressa sijaitseva urheiluhalli. Se on maapohjahalli ja siitä käytetään usein nimeä Pietarsaaren maapohjahalli Tellus. Halli on otettu käyttöön vuonna 1991. Se sijaitsee aivan Pietarsaaren keskuskentän ja urheilutalon vieressä. Hallissa pelataan pääasiassa jalkapalloa ja yleisurheillaan. Keväisin jalkapallon Veikkausliigassa pelaava pietarsaarelainen joukkue FF Jaro pelaa hallissa Liigacupin kotiottelunsa. Hallissa on 25 mm pitkä Dynagrass-kumirouhetekonurmi, joka on asennettu vuonna 2000. Hallissa valaistuksen teho on 450 luxia. Urheilutapahtumien lisäksi Tellushallissa järjestetään joitain näyttelyitä ja messuja. Siellä on pidetty esimerkiksi Kauppiasmessuja. Hallin kentän koko 100 m x 60 m. Kentällä on myös viisi juoksurataa ja mahdollisuus heitto- ja hyppylajeille.


title: Tellushalli

text: Tellushallin on suunnitellut kokkolalainen yritys Nordic Hall. Yritys on suunnitellut myös Järvenpään Areenan, joka romahti kevättalvella 2010. Myös Tellushallin rakennesuunnittelu epäonnistui, eikä hallin katto kestänyt lumikuormaa kuin kymmenesosan suunnitellusta. Pietarsaaren kaupunki oli joutunut sulkemaan hallin jo syyskuun lopussa 2003 sortumisvaaran takia. Pietarsaaren tekninen johtaja Heimo Toiviainen totesikin hallin pysyneen pystyssä vain hyvällä onnella. Myös keväällä 2010 halli jouduttiin asettamaan käyttökieltoon. Pietarsaari päätti syksyllä 2010 peruskorjata hallin katon. Kun määräysten mukaan katon pitäisi kestää lumikuormaa 140 kilogrammaa neliömetriä kohti, ei Tellushallin katto kestä remontin jälkeenkään kuin 40 kilogrammaa per neliömetri. Remontti valmistui loppuvuonna 2010.


title: Kynane

text: Kynane (, kuoli 323 eaa.) oli makedonialainen prinsessa. Hän oli Filippos II:n ja tämän illyrialaisen vaimon Audatan tytär. Aleksanteri Suuri oli Kynanen velipuoli.


title: Kynane

text: Kynane oli tunnettu taidoistaan sodankäynnin saralla. Polyainoksen mukaan Kynane johti armeijoita ja tappoi jopa illyrialaisen kuningattaren Kaerian kaksintaistelussa. Filippos valitsi Kynanelle mieheksi Amyntas IV:n, joka oli Filippoksen veljen Perdikkas III:n poika ja jonka Filippos oli syrjäyttänyt päästäkseen itse kuninkaaksi. Amyntaan ja Kynanen ainoa lapsi oli Eurydike. Kynane opetti itse Eurydikeä sodankäynnin taidoissa. Kun Aleksanteri Suuri kuoli, päätti Kynane että Eurydikestä tulisi uuden kuninkaan – hänen oman velipuolensa Filippos III Arridaioksen – vaimo. Kynane matkusti Eurydiken kanssa Makedoniasta Aasiaan. Diadokit lähettivät Alketaksen murhaamaan tämän ja näin kävikin.


title: Alholman ratapiha

text: Alholman ratapiha (, ) on Suomen rataverkon liikennepaikka Pietarsaaren Leppäluodossa. Liikennepaikka sijaitsee Pietarsaaren satamassa paperitehtaan luona. Ratapihan eteläistä osaa hallinnoi Ratahallintokeskus, mutta Pormestarinsaareen johtava kiskotus on Pietarsaaren kaupungin hallinnassa. Liikennepaikalla on ainoastaan tavaraliikennettä.


title: Pietarsaaren rautatieasema

text: Pietarsaaren rautatieasema (, ) on rautatieasema Pietarsaaren kaupungissa Suomen rataverkkoon kuuluvalla rataosalla . Liikennepaikka sijaitsee noin neljäntoista kilometrin päässä Pännäisten rautatieasemalta, jossa rataosuudesta haarautuu sivurata Pietarsaareen ja edelleen paperitehtaille.


title: Pietarsaaren rautatieasema

text: Asema avattiin marraskuussa 1887, mutta ensimmäinen juna kulki jo saman vuoden kesäkuussa. Henkilöliikenne asemalla lakkautettiin varsinaisesti vuonna 1956, mutta sinne oli makuuvaunuyhteys Pohjanmaan radan yöjunasta aina vuoteen 1974 saakka. Nykyisin asemalla on vain tavaraliikennettä.


title: Pietarsaaren rautatieasema

text: Uudempi asemarakennus laajempine tavaratiloineen valmistui vanhan eteläpuolelle vuonna 1960. Osa rakennuksesta purettiin vuonna 2005 uuden linja-autoaseman tieltä.


title: What I’ve Done

text: What I’ve Done on Linkin Park -yhtyeen kolmannen studioalbumin, "Minutes to Midnightin" debyyttisingle. Kappale debytoi radiossa 1. huhtikuuta 2007, julkaistiin digitaalisena seuraavana päivänä ja myöhemmin samalla viikolla se esitettiin ensimmäisen kerran myös MTV:ssä. CD-single tuli markkinoille 30. huhtikuuta.


title: What I’ve Done

text: What I’ve Done nousi Billboard Hot 100 -listan seitsemännelle sijalle vain päiviä julkaisun jälkeen, mikä on Linkin Parkin paras sijoitus kyseisellä listalla. Kappale toimi myös yhtyeen vuosittaisen Projekt Revolution -kiertueen tunnuksena vuonna 2007. Kappale soi myös vuonna 2007 ilmestyneen "Transformers"-elokuvan lopussa ja mainoksessa.


title: Tunnuslaji

text: Tunnuslaji on kasvilaji, jonka perusteella määritellään metsätyyppioppiin liittyvin perustein metsän tai suon kasvupaikkatyyppi. Tunnuslajia kutsutaan myös luonnehtijalajiksi tai metsätyyppien nimikkolajiksi.


title: Tunnuslaji

text: Kenttäkerroksen tunnuslajeja ovat muun muassa mustikka, puolukka ja kanerva. Koska samoja tunnuslajeja voi olla jopa kymmenen eri metsätyypin tunnuksena, on tunnuslaji välttämätön muttei riittävä ehto metsän kasvupaikkatyypin määrittämiseksi. Tätä varten määritystä täydennetään erotuslajilla, joita kutsutaan myös opaskasviksi.


title: God Only Knows

text: ”God Only Knows” on The Beach Boys -yhtyeen kappale vuodelta 1966. Kappaleen sävelsi ja tuotti Brian Wilson ja sanoitti Tony Asher. Kappaleen päälauluosuuden laulaa Carl Wilson.


title: God Only Knows

text: ”God Only Knows” rikkoi popmusiikin standardit monessa mielessä. Se oli yksi kaikkien aikojen ensimmäisistä poplauluista, joiden nimessä käytetään sanaa "Jumala". Vuonna 1966 tällainen rohkeus oli äärimmäisen harvinaista ja Amerikan listalla single nousikin vain sijalle 39 (Britannian sijoitus oli 2.). Vielä merkittävämpää oli kappaleen musiikillinen osuus: ”God Only Knows” oli teknisenä äänityksenä huomattavasti aikaansa edellä tuodessaan uusia lauluharmonisia ja soitannallisia sävyjä, kuten koko "Pet Sounds" -albumi.


title: God Only Knows

text: Paul McCartney ja John Lennon saivat ”God Only Knowsista” inspiraatiota The Beatlesin kappaleeseen ”Here, There and Everywhere”. Myöhemmin Paul McCartney on sanonut ”God Only Knowsin” olevan paras kappale koko popmusiikin historiassa.


title: God Only Knows

text: Kappale on levytetty suomeksi nimellä ”Taivas vain tietää”.


title: Erotuslaji

text: Erotuslaji, opaskasvi tai indikaattorilaji on kasvilaji joka perusteella tarkennetaan metsätyyppioppiin liittyvin perustein metsän tai suon kasvupaikkatyyppiä siitä, mihin on päädytty tunnuslajin perusteella joka taas puuttuu toisesta kasvillisuustyypistä.


title: Erotuslaji

text: Kenttäkerroksen tunnuslajeja ovat muun muassa käenkaali. Jos mustikkaa kasvavassa metsässä on lisäksi vielä huomattavissa määrin lisäksi käenkaalia, voi kysymys olla käenkaali-mustikkatyyppiin kuuluvasta metsästä.


title: Chase the Dragon

text: Chase the Dragon on Magnumin vuonna 1982 Jet Recordsin kautta julkaistu kolmas studioalbumi. Se nauhoitettiin vuonna 1980, mutta julkaistiin viivästyksien vuoksi vasta kaksi vuotta myöhemmin. Albumi ylsi Britannian albumilistalla sijalle 17. Levyn kansikuva on tunnetun fantasiakuvittaja Rodney Matthewsin käsialaa.


title: Chase the Dragon

text: Kaikki kappaleet on säveltänyt ja sanoittanut Tony Clarkin.


title: Madejski Stadium

text: Madejski Stadium on jalkapallostadion Readingissa, Englannissa. Se toimii Reading Football Clubin kotistadionina. Stadion avattiin 22. elokuuta 1998 Readingin ja Luton Townin välisellä ottelulla, ja kotijoukkueen Grant Brebner sai kunnian olla stadionin ensimmäinen maalintekijä. "The Mad Stadilla" pelataan myös rugbyjoukkue London Irishin otteluita ja se toimii myös Readingin puolimaratonin maalina.


title: Madejski Stadium

text: 24 161 -paikkaisella stadionilla järjestetään myös musiikkitapahtumia. Stadionilla ovat esiintyneet muun muassa Red Hot Chili Peppers, Craig David, Elton John ja Girls Aloud.


title: Madejski Stadium

text: Stadion on nimetty Reading FC:n puheenjohtajan John Madejskin mukaan.


title: Hyvinkään rautatieasema (HKR)

text: Hyvinkään rautatieasema (lyh. Hkää, VR:n käyttämä lyhenne Hy) oli kapearaiteisen Hyvinkään–Karkkilan rautatien rautatieasema Hyvinkään kaupungissa, valtion rataverkolla sijaitsevan Hyvinkään rautatieaseman välittömässä läheisyydessä. Liikennepaikalla oli asemarakennuksena lipunmyyntitoimisto ja sen yhteydessä matkatavarasuoja.


title: Hyvinkään rautatieasema (HKR)

text: Hyvinkään–Karkkilan rautatien aseman ratapiha käsitti ainoastaan yhden raiteen, eikä siellä ollut lainkaan sivuraiteita. Liikenteenhoidollisesti tämä edellytti aina sitä, että Karkkilaan lähtevä juna oli peräytettävä Rauhalan ratapihalta asemalaiturin viereen. Henkilövaunuja myös säilytettiin asemarakennuksen edessä.


title: Hautakivi

text: Hautakivi on haudalle pystytetty muistomerkki. Tavallisesti hautakiveen kaiverretaan vainajan nimi, syntymä- ja kuolinaika, mutta menneinä aikoina hautakiviin lisättiin usein myös ammattinimike. Hautakivi voidaan valita hautakiviliikkeen valmiista valikoimista, mutta hautakivi voidaan nykyään valmistaa myös täysin omaisten toiveiden mukaan.


title: Hautakivi

text: Hautakiveen voidaan kirjoittaa myös jokin muistolause tai liittää jokin kuva. Suomessa yleisin tunnus on risti tai muu kristilliseen ylösnousemususkoon liittyvä vertauskuva, kuten aurinko, kasvi, lintu tai enkeli. Tunnus voi kuvata myös haudatun henkilön elämänkäsitystä (kuten vapaa-ajattelijoiden liekkimalja), ammattia (kuten soitin, nuottiavain) tai harrastusta (kuten purjevene). Suomessa myös sodassa palvelleiden hautakiviin on usein liitetty veteraanijärjestön tunnus. Suomessa yleinen hautakivien materiaali on graniitti. Esimerkiksi Puolassa ja Liettuassa suositaan Suomessakin louhittavaa mustakiveä. Nykyään on saatavilla myös lasisia hautamuistomerkkejä.


title: Hautakivi

text: Tuhkaholvi on tuhkahautauksen muoto ja vaihtoehto uurnaholville ja muistolehdolle. Tuhkaholvi on luonnonkivestä valmistettu hautamuistomerkki, jonka sisään vainajan tuhkat sijoitetaan. Tuhkaholvi mahdollistaa sukuhautausperinteen jatkamisen tuhkahautauksessa, koska yhteen muistomerkkiin voidaan sijoittaa kymmenienkin ihmisten tuhkat. Se voidaan sijoittaa myös yksityiselle maaperälle, Suomessa lääninhallituksen luvalla.


title: Hautakivi

text: Tuhkaholvi on Suomen suurimman hautamuistomerkkivalmistajan Kaavin Kiven patentoima tuote.Hautakiven voi suunnitella myös itse. Ulkomailla hautakiviin saatetaan myös maalata tai kaivertaa vainajan muotokuva.


title: Neumünster

text: Neumünster on kaupunki Schleswig-Holsteinin osavaltion keskiosassa, Saksassa. Se on niin kutsuttu piiritön kaupunki ("kreisfreie Stadt"), eli kaupunki, joka ei kuulu mihinkään piirikuntaan. Se sijaitsee noin 30 kilometriä etelään Kielistä ja noin 70 kilometrin päässä Hampurin suurkaupungista. Neumünster sai kaupunginoikeudet vuonna 1870.


title: Neumünster

text: Neumünsterin asukasluku vuoden 2008 lopussa oli 77 100. Pinta-alaltaan kaupunki on 71,63 neliökilometrin suuruinen, ja asukastiheys on 1091 as./km². Kaupunki on jaettu yhdeksään kaupunginosaan. Asukasluvultaan niistä suurin on Stadtmitte noin 20 000 asukkaallaan.


title: Neumünster

text: Kaupungin nähtävyyksiin lukeutuu muun muassa klassistinen Vicelinkirche (1834, C.F. Hansen), uusgoottilainen raatihuone vuodelta 1900, eläinpuisto Tierpark Neumünster sekä tekstiilimuseo Tuch + Technik. Lisäksi kaupunki jakaa Hans Falladan mukaan nimettyä kirjallisuuspalkintoa.


title: Checkpoint

text: Checkpoint on Sailor-yhtyeen neljäs studioalbumi ja se julkaistiin elokuussa 1977. Kohtalaisesti menestyneen "The Third Step" -albumin jälkeen Pickett piti virallisesti sävellysvapaata, eikä osallistunut albumin tekemiseen. Mutta totuus tuli esille haastatteluissa, joissa Pickett myönsi, että musiikilliset erimielisyydet raastoivat yhtyettä. Yhteisesti oli sovittu vuonna 1974, että Kajanus tekee sävellykset ja sanoitukset albumeille. Marsh ja Serpell olivat sen aina hyväksyneet, mutta myöhemmin Pickett halusi myös tuoda omia sävellyksiä tuleville levyille. Johnstonin ja Becherin omat suosikit albumilta olivat "Checkpoint Charlie" ja "Down By the Docks", joita pitivät potentiaalisina hitteinä. Ruotsissa albumi oli korkeimmillaan #48 ja Norjassa menestyi paremmin ollen #16. Länsi-Saksassa single "Down By the Docks" oli #24. Henry Marsh hoitaa vokalistiosuuden "Put Your Mouth Where the Money Is" kappaleessa, jonka Marsh ja Serpell olivat yhteisesti säveltäneet ja sanoittaneet, kuten myös instrumentaalikappaleen "Istanbul 6.25". Tuottajina olivat Bruce Johnston ja Curt Becher. Albumi on julkaistu LP-levynä ja c-kasettina (EPC 82256).


title: Kowloon-Canton Railway

text: Kowloon-Canton Railway (KCR; ) oli rautatieverkko Hongkongissa. Verkon ensimmäinen rataosa avattiin 1910, jolloin junia vetivät höyryveturit. 1980-luvulla KCR:n rautatieverkkoa täydennettiin pikaraitiotielinjoilla luoteisissa territorioissa. KCR:n verkosto käsitti lopuksi 32 rautatieasemaa ja 68 pikaraitiotieasemaa. Verkostoa operoi ja ylläpiti Hongkongin hallinnon täysin omistama Kowloon-Canton Railway Corporation (KCRC). Vuonna 2007 KCR:n verkosto yhdistettiin Hongkongin metroon. Kokonaisuutta kutsutaan samalla nimellä kuin metroa aiemmin (Mass Transit Railway, lyh. MTR).


title: Kowloon-Canton Railway

text: Vuonna 2006 KCR:n verkostossa Hongkongissa (pois lukien kaukoliikenne) kulki 544 miljoonaa matkustajaa.


title: Lomana LuaLua

text: Lomana Trésor LuaLua (s. 28. joulukuuta 1980 Kinshasa, Zaire) on jalkapalloilija Kongon demokraattisesta tasavallasta, joka edustaa Englannin mestaruussarjassa pelaavaa Blackpoolia. Hän on pelipaikaltaan hyökkääjä.


title: Lomana LuaLua

text: Kongon demokraattisen tasavallan jalkapallomaajoukkuetta LuaLua on edustanut 28 kertaa. Hän toimi vuoden 2004 Afrikan-mestaruuskilpailuissa maansa kapteenina.


title: Lomana LuaLua

text: LuaLuan veli Kazenga ja serkut Trésor Kandol ja Yannick Bolasie ovat myös jalkapalloilijoita.


title: Kordillieerien jääkilpi

text: Kordillieerien jääkilpi oli jääkausiaikoina pohjoisten Kalliovuorten yllä. Viimeksi se kasvoi suureksi Wisconsin-jääkilveksi. Kun jäätikkö oli suurimmillaan, se yhdistyi itäisen Kanadan yllä olleen Laurentiden jääkilven kanssa suureksi jäätiköksi. Tutkijoita kiinnostaa Kordillieerien jäätikön laajuus, koska sen uskotaan jääkauden lopulla Laurentiden jääkilpeä nopeammin supistuessaan avanneen muinaisille intiaaneille tien etelään ensiksi joko Kalliovuorten itäpuolelle tasangoille tai Alaskan kaakkoisrannikolle – Kanadan länsirannikolle. Kun valtavan Laurentiden jääkilven sulaminen vei 11 000 vuotta, Kordillieerien jääkenttä suli 4 000 vuodessa tai lyhyemmässä ajassa. Tämä nopea sulaminen aiheutti monia tulvia, muun muassa Missoula-järven äkillisen tulvimisen yli. Koska jää painoi maankuorta alas, joillakin alueilla merenpinta oli satoja metrejä nykyistä korkeammalla, vaikka vedenpinta oli yleisesti ottaen laskenut koko maailmassa. Vedenpinnan yleisen laskun ja paksun jään aiheuttaman maankuoren painumisen tarkka tietäminen on olennaisen tärkeää, kun halutaan selvittää, saattoivatko intiaanit kulkea Kordillieerien jääkilven vierestä nykyisen Alaskan alueelta Yhdysvaltoihin.


title: Kordillieerien jääkilpi

text: Laajimmillaan Kordillieerien jäätikkö ulottui Yhdysvalloissa läntiseen Montanaan ja pohjoiseen Idahoon. Rannikolla se ulottui pohjoiseen Washingtoniin Seattlen ja Spokanen tasalle. Alaskassa se ulottui muun muassa Yukonin territorion eteläisimpään kolmannekseen, eteläiseen Keski-Alaskaan ja Alaskan niemimaalle. Jää peitti kaiken Alaskan eteläisimmästä osasta, kaakkoisesta rannikon "kahvasta", joka on Brittiläisen Kolumbian länsipuolella. Jää peitti laajimmillaan lähes koko mannerjalustan, joka oli jääkauden aikana vedenpinnan yläpuolella, Alaskan ja Kanadan rajalla olevasta Juan de Fucan salmesta pohjoiseen.


title: Kordillieerien jääkilpi

text: Viimeisen Wisconsin-jääkauden viimeistä vaihetta sanotaan Fraser-jäätiköitymiseksi. Silloin jää laajeni Fraserin ja Pugetin alamaihin, ja osaan Juan de Fucan salmea. Jää ulottui lännessä mannerjalustan rajan ja mantereen väliin. Täällä olivat ulkonevan mannerjään kielekkeet Puget Lobe ja Juan de Fuca Lobe. Pugetin kieleke oli jääkauden aikana lämpötilojen mukaan herkemmin liikkuva kuin muut jääkielekkeet, kieleke värähteli 200 kilometriä, ainakin 100 metrin vuosivauhtia. Laajimmassa asemassaan Pugetin kieleke lienee ollut 500–1 000 vuotta. Pugetin silmukka eteni viimeksi läntisessä Washingtonin osavaltiossa 15 000 vuotta sitten. Se synnytti tänne suistoalueita ja muitakin jäätiköille tyypillisiä kerrostumia. Jääkilpi ulottui 270 metrin korkeuteen Columbiajoen laaksossa, ja mannerjalustalla veden alla 0–300 metrin korkeuteen. Itäisillä Kaskadivuorilla syntyi Okanogan jääkieleke, johon liittyi Columbian jääjärvi. Jääkieleke nimeltä Purcell Trench Lobe patosi Missoula-järven.


title: Kordillieerien jääkilpi

text: Läntisessä Yhdysvaltain Washingtonin osavaltiossa ja Kanadan lounaisessa Brittiläisessä Kolumbiassa jää oli laajimmillaan 22 000–18 000 vuotta sitten. ja oli suuresti vetäytynyt, kun jää virtasi taas Pugetin alamaille joskus 17 000–13 000 vuotta sitten. Ennen aikaa 18 000 vuotta sitten jäätikkö saapui läntisillä Kaskadivuorilla, Olympicvuorilla ja Vancouversaarilla laaksojen suille ja loi moreenit, ja vetäytyi takaisin vuorille. Kordillieerien jää eteni Pugetin alamaille kaakkoisen Vancouverin saaren reunalle 18 000 vuotta sitten. Jää kiersi Olympicvuoret ja saapui läntiseen Juan de Fucan salmeen 17 000 vuotta sitten, ja Seattleen 15 000 vuotta sitten. Tämä oli Vashon stade-vaihe, joka päättyi 13 600 vuotta sitten, jolloin jää vetäytyi pohjoisille Pugetin alamaille. Joidenkin toisten mielestä jää olisi ollut 17 200 radiohiilivuotta sitten kauimpana lännessä.


title: Kordillieerien jääkilpi

text: Jäätiköityminen noin 17 500 vuotta sitten oli samalla tasalle sekä läntisillä että itäisillä Kalliovuorilla Yhdysvaltain ja Kanadan rajan tuntumassa, mikä kertoo jäätikön käyttäytyneen laajoilla sektoreilla suunnilleen samalla tavoin. Olympicvuorilla Evans Creek -stadiaalissa jää laajeni 21 000–19 000 vuotta sitten Brittiläisessä kolumbiassa valtavasti. Mount Saint Helensin tienoilla jää laajeni suurimmilleen 18 800 vuotta sitten.


title: Paratiisi (kappale)

text: Paratiisi on Rauli Badding Somerjoen sävellys ja sanat siihen on tehnyt Somerjoki yhdessä Arja Tiaisen kanssa. Kappale on Teoston raporttien mukaan ollut useana vuonna Suomen soitetuin kappale niin elävässä musiikissa kuin mediasoitossakin. Antero Jakoilalla oli iso rooli siihen, että kappaleesta muodostui sellainen kuin se on. Jani Uhlenius vaikutti myös kappaleen muotoon. Arja Tiainen teki kaksi säkeistöä, joita Somerjoki täydensi. Kitarasoolon kappaleeseen soittaa Jukka Tolonen. Somerjoen levytys kappaleesta on vuodelta 1973. Hän kertoi dokumentissa "Lähikuvassa Rauli Badding Somerjoki" miettineensä kahden kuukauden ajan toisen säkeistön sanoja. Kappale julkaistiin myös ”Mä jäin kii” -singlen B-puolella.


title: Paratiisi (kappale)

text: Sittemmin kappaleen ovat Suomessa levyttäneet myös Esko Rahkonen (1975), Veijo Tapio (1978), Helvi Wathen (1984), Janne Koivunen (1991), Jarmo Hannula (1999), Sakari Kuosmanen (1999), Ville Valo (1999), Mikko Alatalo (2000), Larharyhmä (2000), The Steelers (2000), Matti ja Teppo (2002), Tomi Metsäketo (2006), Jani Wickholm (2008), Paula Koivuniemi (2009) sekä Agents & Vesa Haaja (2012). Näistä Kuosmasen ja Valon versiot lienevät tunnetuimpia. Ruotsissa kappaleen on levyttänyt Bo Kaspers Orkester vuonna 2006 nimellä "Paradiset" albumilla "Hund" (käännös Bo Sundström). Krista Siegfrids on laulanut Paradiset-version uudelleen Ikean mainosta varten (2016).


title: Laurentian mannerjäätikkö

text: Laurentian mannerjäätikkö oli jääkaudella 95 000–20 000 vuotta sitten koillisen Hudsoninlahden yllä Kanadassa ollut valtava mannerjäätikkö, joka peitti satoja tuhansia neliökilometrejä. Laurentian jäätikkö oli suurin jääkaudella syntynyt mannerjäätikkö ja sen sulaminen kesti jääkauden lopussa pitkään, noin 11 000 vuotta.


title: Laurentian mannerjäätikkö

text: Jäätikkö oli geologisesti vanhan Kanadan kilven peruskallion yllä. Laajimmillaan jää ulottui nykyisen New York Cityyn ja Chicagoon etelässä. Se myös peitti Yhdysvaltain Suuret järvet. Pohjois-Kanadan Nunavikin alueella jääkerros oli kolme kilometriä paksu. Laurentian massiivinen jääkenttä suli hitaasti ja vetäytyi Kanadan Nunavikista vasta noin 6 500 vuotta sitten. Laurentian jääkentän eteläpuolella ollut tundra ja polaariaavikko oli kapeampi kuin Euroopassa ja Aasiassa ollut mannerjäätikön ulkopuolella ollut arktinen alue. Kun Laurentian jääkenttä oli laajimmillaan, siitä virtasi sulamisvesiä Mississippi- ja Missourijoen kautta etelään.


title: Laurentian mannerjäätikkö

text: Laurentidin jääkilvestä erkani aika ajoin jääkielekkeitä eli jääsilmukoita, kuten Des Moinesin silmukka. Silmukat laajenivat ja vetäytyivät jääkauden ilmaston vaihtelujen ja jään virtausten painopisteiden mukaan.


title: Laurentian mannerjäätikkö

text: Jääkaudella Laurentidin jääkilpi käänsi Montanan ja Minnesotan kautta kulkevan suihkuvirtauksen etelään, ja muutti muun muassa Great Basinin aavikot kosteiksi alueiksi.


title: Laurentian mannerjäätikkö

text: Pohjoisessa Laurentian jääkilpi ei ollut niin laaja kuin voisi kuvitella. Pitkä jäätön kieleke oli pohjoisten Kordillieerien itäpuolella Pohjois-Kanadassa Yukonin ja McKezien territoriossa. Kanadan Luoteisterritorioiden rannalla Bathurstin ja Dalhiousen niemimaat olivat jäättömiä.


title: Laurentian mannerjäätikkö

text: Jäättömiä olivat jotkut arktiset saaret mm. koko Banksin saari ja Victorian saaren pohjoisin osa ja Axel Heibergin saaren pohjoisin osa. Pohjoisessa Ellesmeren saaressa oli jäättömiä alueita, samoin itäisessä baffinin saaressa. Kuningas Patrickin, Mckendie Kingin, Bordenin ja Ellef Rignesin saaret olivat jäättömiä.


title: Laurentian mannerjäätikkö

text: Myös Newfoundlandin saarella ja lähimantereella oli jäättömiä alueita.


title: Laurentian mannerjäätikkö

text: Jää vetäytyi Hudsonjoen yltä 14000-12000 radiohiilivuotta sitten, mikä aiheutti joidenkin teorioiden mukaan kylmän suolattoman veden tyhjenemisen jääjärvestä mereen, ja kylmän kauden.


title: Laurentian mannerjäätikkö

text: 35000 BP eräs jääsilmukka eteni koillisesta Minnesotan eteläosiin Hawk Creek -vaiheessa mutta vetäytyi nopeasti. 34000 BP toinen jääsilmukka eteni pohjoisesta hyvin laajalle Minnesotan eteläosiin Granite Falls -vaiheessa. Noin 30000 BP Wadenan jääsilmukka vetäytyi ja jätti jälkeensä mm. drumlineita. Rainyn ja Superiorin jääsilmukat saavuttivat maksimilaajuutensa 20500 BP ja yhdistyivät St. Croixin moreeniksi, joka ulottuu Walkerista Saint Pauliin.


title: Laurentian mannerjäätikkö

text: Michiganin jääsilmukan liikkeitä:


title: Laurentian mannerjäätikkö

text: Vuosiluvut radiohiilivuosia.


title: Laurentian mannerjäätikkö

text:
18900 vuotta sitten. Lämmin värähdys 19050 vuotta sitten.
Nämä kaudet osunevat yhteen Bölling-Alleröd-kauden, dryaskauden ja preboreaalin kylmän tapahtuman kanssa.


title: Gary Pallister

text: Gary Andrew Pallister OBE (s. 30. kesäkuuta 1965 Ramsgate, Kent, Englanti) on englantilainen entinen jalkapalloilija, pelipaikaltaan puolustaja. Hänet muistetaan parhaiten ajastaan Manchester Unitedissa.


title: Gary Pallister

text: Pallister aloitti uransa Billingham Townissa, josta siirtyi 19-vuotiaana Middlesbroughiin. Viiden kauden ja 156 liigaottelun aikana Pallister vietti muutaman ottelun lainalla Darlingtonissa, kunnes siirtyi vuonna 1989 Manchester Unitediin Britannian silloisella ennätyssiirtosummalla (2,3 milj. £). Pallister oli jo kaudella 1990–1991 tärkeässä roolissa, kun ManU voitti Cup-voittajien cupin loppuottelussa Barcelonan numeroin 2–1.


title: Gary Pallister

text: Valioliiga -kaudella 1992–1993 Pallisterin varmat otteet Unitedin alakerrassa tuottivat seuralle ensimmäisen liigamestaruuden sitten kauden 1966–1967. Kausi 1997–1998 oli Pallisterin viimeinen ManU:ssa. Sillä kaudella ManU sijoittui liigassa toiseksi, häviten vain yhden pisteen Arsenalille. Pallister oli yhdeksän ManU-kautensa aikana voittamassa kolmea FA Cupia, neljää liigamestaruutta, yhtä liigacupia ja yhtä cup-voittajien cupia.


title: Gary Pallister

text: Vuonna 1998 Pallister palasi takaisin Middlesbroughiin, jossa hän pelasi vuoteen 2001 saakka, jolloin lopetti pelaajauransa.


title: Gary Pallister

text: Englannin A-maajoukkuetta Pallister edusti 22 kertaa.


title: Thrall (Warcraft)

text: Thrall (syntymänimeltään Go'el) on kuvitteellinen hahmo "Warcraft"-pelisarjassa. Pelin universumissa hän toimi alun perin Lauman sotapäällikkönä.


title: Thrall (Warcraft)

text: Thrall syntyi örkkiklaanin Frostwolf () päällikkön, Durotanin, ja tämän puolison, Drakan, pojaksi, ja sai alkuperäiseksi nimekseen Go'el. Hänet löydettiin vauvana aikana, kun örkeille suunnattujen työleirien johtaja, Aedelas Blackmoore, murhasi hänen vanhempansa. Blackmoore itse antoi hänelle nimen "Thrall", joka tarkoitti ihmisten kielellä "orjaa". Hän kasvatti Thrallin linnakkeessaan, Dunrholdessa, ja koulutti tästä gladiaattoria. Tänä aikana Thrall ystävystyi myös Taretha Foxtonin, gladiaattorihoitajan tyttären, kanssa.


title: Thrall (Warcraft)

text: Thrall eli vuosia kohtaamatta ainuttakaan lajitoverinsa. Eräänä päivänä leirille kuitenkin tuotiin toinen örkki, joka luuli Thrallin olevan itsensä tavoin vanki. Örkki koetti saada Thrallille tilaisuuden paeta kiinnittämällä huomion itseensä. Mutta koska Thrall ei vielä silloin ymmärtänyt kansansa omaa kieltä, hän ei ymmärtänyt tämän sanoja. Lopulta Thrall pakeni Durnholdesta Tarethan avulla. Mutta pian pakonsa jälkeen Thrall joutui vangiksi toiselle leirille, jossa hän sai kuulla rotunsa historiasta sekä vapaana säilyneestä Warsong-klaanista ja tämän päälliköstä nimeltä Grom Hellscreamista. Paettuaan leiriltä, Thrall löysi lopulta Sotalaulun örkit ja Gromin avustuksella hän pääsi takaisin oman klaaninsa, Hallasuden, luokse. Thrall alkoi opiskella shamanismia klaaninsa suurimman shamaanin ja Durotanin kuoleman jälkeen päällikkönä toimineen, Drek'Tharin, opettamana.


title: Thrall (Warcraft)

text: Hallasusien testeissä Thrall tapasi Lauman entisen sotapäällikkön sekä Blackrock-klaanin johtajan, Orgrim Doomhammerin. Tuomiovasara ja Thrall toteuttivat suunnitelman, jolla vapauttivat loput työleireille vangitut örkit. Erästä leiriä vapauttaessaan Tuomiovasara haavoittui kuolettevasti ja antoi Thralille haarniskansa ja sotavasaransa, jonka oli nimennyt sukunsa mukaan. Pian sen jälkeen Thrall piiritti Durnholden linnoitukseen ja sai tietää Blackmooren katkaisseen Tarethan pään rangaistuksena Thrallin vapauttamisesta. Raivoissaan tästä Thrall käski örkkien hyökätä ja hän itse surmasi entisen orjuuttajansa. Tämän jälkeen Thrall ja uusi Lauma pakenivat Lordaeronista.


title: Thrall (Warcraft)

text: Joitakin vuosia tämän jälkeen Thrall näki enneunen jossa profeetta Medivh käski Thrallin tavata hänet ulkona. Medivh, joka oli vastuussa örkkien tulosta Azerothiin, käski Thralin koota Lauman ja purjehtia Kalimdoriin. Matkalla Kalimdoriin Thrall auttoi Darkspear-heimon peikkoja pakenemaan tuhoutuvalta saarelta. Kalimdoriin saavuttuaan Thrall auttoi taureeneja pakenemaan kentaureja Mulgoreen. Saatuaan avustusta taureeneilta Thrall ja hänen joukkonsa jatkoivat kohti Stonetalon Peakia kohdaten samalla Warsong-klaanin. Thrall määräsi nämä pohjoiseen hakkaamaan ikivanhaa metsää, jota asustivat yöhaltiat. Voittaakseen puolijumala Cenariuksen johtamat yöhaltiat, Warsongin örkit joivat demoni Mannorothin verta ja täten vaipuivat demonin tahdon alle, samanlaiseen tilaan kuin Ensimmäisessä sodassa.


title: Thrall (Warcraft)

text: Thrall onnistui pääsemään Stonetalonin alla oleviin käytäviin jossa profeetta paljasti olevansa Medivh. Tämän jälkeen Thrall liittoutui Jaina Proudmooren kanssa ja vapauttivat Grom Hellscreamin Mannorothin otteesta. Tämän jälkeen Thrall ja Grom suuntasivat kanjoniin, jossa lyhyehkön taistelun jälkeen Grom tappoi Mannorothin ja sai itse surmansa. Gromin viimeiset sanat kertoivat hänen "vapauttaneen itsensä".


title: Thrall (Warcraft)

text: Tämän jälkeen örkit etenivät syvemmälle metsään ihmisten kanssa ja liittoutuivat yöhaltioiden kanssa johtajinaan Elunen ylipapitar Tyrande Whisperwind sekä arkkidruidi Malfurion Stormrage. Viimeisessä taistelussa ihmiset, yöhaltiat sekä örkit taistelivat liittoutuneina pitääkseen maailmanpuu Noldrassilin poissa demonilordi Archimonden käsistä.


title: Thrall (Warcraft)

text: Taistelun jälkeen Thrall ja örkit perustivat Durotarin valtion ja joutuivat vuoden jälkeen suuramiraali Daelin Proudmooren hyökkäyksen kohteeksi. Thrall, Rexxarin ja hänen kumppaniensa avulla onnistui kokoamaan tarpeeksi ison armeijan ja voittamaan amiraalin. Tämän jälkeen Thrall palasi johtamaan Laumaa, Orgrimmarin kaupunkiin.


title: Thrall (Warcraft)

text: Kun Sylvanas Windrunner halusi liittää Hylätyt osaksi Laumaa, Thrall suhtautui epäilevästi. Mutta taureenien arkkidruidi, Hamuul Runetotem, sai hänet muuttamaan mielensä. Jonkin ajan kuluttua hän matkusti myös Outlandiin etsimään mag'hareja, örkkejä, jotka eivät koskaan altistuneet Palavan Legioonan korruptiolle. Näiden joukossa oli myös Garrosh Hellscream, Gromin poika, joka liittyi Laumaan. Myöhemmin Garrosh alkoi kuitenkin pitää Durotarissa elämistä alennustilana sekä Liittoumaa heidän äärimmäisenä vihollisenaan.


title: Thrall (Warcraft)

text: Lich-kuninkaan kukistuttua, Thrall matkustaa Nagrandiin opiskelemaan lisää shamanismia. Ja sen vuoksi luovuttaa asemansa Lauman sotapäällikkönä Garroshille. Thrall rakastuu opettajaansa, nuoreen mag'har-shamaaniin nimeltä Aggra. Palattuaan Azerothiin hän liittyy Earthen Ringiin, shamaanien perustamaan seuraan, joka pyrkii korjaamaan Deathwingin paluun aiheuttamia vahinkoja. Thrallin rooli taistelussa Kuolonsiipeä vastaan kasvaa suuremmaksi, kun hän alkoi nähdä näkyjä Hämärän tunnista (), joka tuhoaisi kaiken elämän Azerothista ellei Kuolonsiiven aikeita estettäisi. Ainoa keino estää se oli tuoda Muinaisten sodasta Dragon Soul, medaljonki johon Kuolonsiipi luovutti osan voimistaan. Maelstromin luona Thrall ja lohikäärmeaspektit lopulta tuhosivat Kuolonsiiven tällä medaljongilla. Thrallin todettua Luonnomullistuksen () päättyneen, Alexstrasza totesi lohikäärmeaspektien kuolemattomuuden kadonneen sen myötä ja vihjaisi Aggran odottavan Thrallin lasta.


title: Thrall (Warcraft)

text: Liittouman ja Lauman sotien levitessä Pandariaan, Thrall ja Aggra he olivat saaneet poikalapsen nimeltä Durak. Thrall osallistui Orgrimmarin piiritykseen, jossa entistä hullummaksi tullut Garrosh syöstiin Lauman johtajuudesta. Hän sekä Liittouman korkea kuningas Varian Wrynn kiistelivät aluksi siitä, kumpi surmaisi Garroshin. Mutta hyväksyivät lopulta Taran Zhun ehdotuksen pitää Garroshille oikeudenkäynti Pandariassa. Thrall palasi örkkien johtajaksi, mutta luovutti sotapäällikön aseman peikkojen johtajalle, Vol'jinille. Oikeudenkäynnin aikana paljastui, että Aggra odotti Thrallille toista lasta.


title: Thrall (Warcraft)

text: Dark Portalin alettua muuttua punaiseksi vaihtoehtoisen aikajatkumon tapahtumien vuoksi, Thrall johtaa Lauman joukkoa vaihtoehtoiseen Draenoriin, jonne Garrosh oli paennut. Garrosh oli estänyt isäänsä ja muita örkkejä luomasta Mannorothin verta ja muodostanut näistä Rautalauman (). Thrall löytää Garroshin ja haastaa tämän mak'goraan, örkkien kuolemanotteluun. Ottelu käytiin alueella, jossa todellisen aikajatkumon Outlandissa sijaitsi Garadar, ja se päättyi Garroshin kuolemaan.


title: Canon PowerShot A75

text: Canon PowerShot A75 on Canonin Powershot-tuoteperheen julkaisema digitaalikamera. Se on varustettu muun muassa 3,2 megapikselin CCD-kennolla, 3-kertaisella optisella zoomilla, 1,8 tuuman TFT-näytöllä, 9 pisteen AiAF-automaattitarkennuksella ja 13 kuvausohjelmalla. Kamera toimii neljällä AA-kokoisella sormiparistolla tai AA-kokoisilla akuilla. Kamera tukee CompactFlash-muistikortteja. Se painaa ilman paristoja (tai akkuja) ja muistikorttia noin 200 grammaa.


title: Lahnaslammin ratapiha

text: Lahnaslammin ratapiha (, ratakm 880,7) on rautatieliikennepaikka Sotkamon kunnassa Suomen rataverkkoon kuuluvalla sivurataosuudella . Ratapiha sijaitsee Lahnaslammin kaivoksen yhteydessä, ja sitä käytetään kaivokselta lähtevien malmijunien kuormaamiseen. Liikennepaikalla on ainoastaan kaivoksen toimintaan sidottua tavaraliikennettä.


title: Lahnaslammin ratapiha

text: Lahnaslammin tavaraliikenteen hoitaa Kontiomäen rautatieasemalta käsin toimiva päivystäjäjuna, joka hoitaa samalla myös Vuokatin rautatieaseman vaihtotyöt. Liikenne Lahnaslammin ratapihalla sekä Vuokatin ja Lahnaslammin välisellä radalla tapahtuu vaihtotyönä. Ratapihalla raiteilla 1 ja 4 on käytössä myös vaununsiirtolaitteet kuormattavana olevien vaunujen siirtelyä varten.


title: Saruskurki

text: Saruskurki ("Grus antigone") on suurikokoinen kurkilintu. Lajin nimesi Carl von Linné 1758.


title: Saruskurki

text: Linnun pituus on 120–155 cm ja se painaa keskimäärin 7,3 kg. Koiraat ovat kookkaampia. Intiassa pesivän saruskurjen koiraat voivat olla erittäin suuria: niiden korkeus voi olla jopa 2 metriä ja siivenkärkien väli 2,5 metriä. Saruskurki on hieman tavallista kurkea kookkaampi. Höyhenpuku on pääosin hopeanharmaa. Pää ja kurkku ovat kirkkaan punaruskeat ja päälaki vaaleanharmaa. Koivet ovat vaaleanpunaiset ja pitkähkö nokka on tumma. Lennossa voi havaita tummat siivenkärjet ja suoraksi ojennetun kaulan. Sukupuolet ovat saman näköiset. Nuori lintu on ruskehtavampi ja sen pää on vaalean ruskea. Lajista tunnetaan 4 alalajia.


title: Saruskurki

text: Etelä- ja Kaakkois-Aasia sekä Australian Queensland. Laji tavattiin Queenslandissa ensimmäisen kerran 1964, jonka jälkeen se on vähitellen runsastunut ja laajentanut asuinaluettaan. Se kilpailee hyvällä menestyksellä kovasti saman näköisen australiankurjen kanssa. Maailman populaatio on jakaantunut seuraavasti: Intiassa (nimialalaji "antigone") laji on taantunut, kanta alle 10 000 yksilöä; Australiassa (alalaji "gilliae") laji lisääntyy, kanta yli 10 000 yksilöä; Kaakkois-Aasian (alalaji "sharpii") populaatiot ovat taantuneet, kanta 1 500–2 000 yksilöä. Laji on aiemmin pesinyt myös Pakistanissa ja Filippiineillä mutta on kadonnut 1980- ja 1960-luvulla. Filippiineillä tavattu lintu oli pienikokoinen ja oma alalajinsa "luzonica".


title: Saruskurki

text: Laji on pääasiassa paikkalintu, joskin se voi muuttaa lyhyitä matkoja. Laji on vaarantunut, uhanalainen.


title: Saruskurki

text: Kosteikot, jokien rannat ja suistot sekä alavat viljelysmaat.


title: Saruskurki

text: Pariside on elinikäinen. Laji pesii vuosittain. Pesä on maassa ja se on suuri kasvinosista kasattu keko. Naaras munii tavallisesti 2, joskus 3 munaa (vain kerran on tavattu 4-munainen pesä), joita molemmat puolisot hautovat, yhteensä keskimäärin 31 päivää. Koiras hautoo vähemmän aikaa ja vartioi enemmän reviiriä. Poikaset ovat pesäpakoisia ja oppivat lentämään noin 2 kuukauden ikäisinä. Poikaset pysyttelevät emojen seurassa vielä kuukausia.


title: Saruskurki

text: Kaikkiruokainen. Pääasiassa se syö sammakoita, matelijoita, lintujen ja kilpikonnien munia, hyönteisiä, viljaa, papuja ja muita kasviksia.


title: Alan Lightman

text: Alan Lightman (s. 1948 Memphis, Tennessee) on yhdysvaltalainen fyysikko, kirjailija ja esseisti. Hänen kaunokirjallinen teoksensa "Einsteinin unet" (1993) oli kansainvälinen menestys. Lightman toimii professorina Massachusetts Institute of Technologyssa.


title: Martti Liimo

text: Martti Juhani Liimo (26. syyskuuta 1941 Tampere – 1. joulukuuta 1995 Helsinki) oli suomalainen koripalloilija.


title: Martti Liimo

text: Martti Liimo oli mukana Suomen menestyksekkäimmässä koripallomaajoukkueessa, joka osallistui Tokion 1964 olympialaisiin ja sijoittui Suomessa järjestetyissä EM-kisoissa 1967 kuudenneksi. Martti Liimo pelasi EM-kisoissa myös 1961, 1963 ja 1965 ja voitti PM-kultaa 1962 ja 1964. SM-kultaa hän voitti viidesti Helsingin Kisa-Tovereitten paidassa 1961–1965. Hänen pikkuveljensä Kari Liimo oli myös mukana kaikissa edellä mainituissa joukkueissa. Martti Liimo pelasi SM-sarjassa 15 kautta ja 283 ottelua, joissa hän teki 3827 pistettä keskiarvolla 13,5.


title: Martti Liimo

text: Martti Liimo pelasi yhteensä 124 maaottelua, joissa heitti 985 pistettä. Hänen yhden maaottelun ennätyksensä on 33 pistettä Etelä-Koreaa vastaan 1964. Hän pelasi myös Euroopan joukkueessa 1965 Krakovassa Euroopan cupin mestaria Real Madridia sekä vuotuisen FIBAn koripallofestivaalin sinä vuonna järjestänyttä Wisla Krakovaa vastaan.


title: Martti Liimo

text: Vuonna 2016 Liimo nimettiin Suomen koripallon Hall of Fameen.


title: Yrjö Liipola

text: Uuno Yrjö Gabriel Liipola (22. elokuuta 1881 Koski Tl – 26. maaliskuuta 1971 Koski Tl) oli suomalainen kuvanveistäjä. Hänet tunnetaan etenkin lukuisten monumenttiveistosten tekijänä.


title: Yrjö Liipola

text: Liipola opiskeli kuvanveistoa Turun piirustuskoulussa ja Firenzen taideakatemiassa sekä Berliinissä ja Pariisissa. Hän muutti Suomesta Unkariin osallistuttuaan kutsuntojen vastaiseen toimintaan kotikunnassaan Koskella. Suomeen Liipola palasi vuonna 1934.


title: Yrjö Liipola

text: Taiteilijan uransa ohella Yrjö Liipola toimi Suomen konsulina Unkarissa ja Unkarin konsulina Suomessa. Hän myös käänsi unkarilaista kirjallisuutta suomeksi. Hänelle myönnettiin professorin arvonimi vuonna 1952. Vuonna 1956 Liipola lahjoitti taidekokoelmansa entiselle kotikunnalleen Koskelle Tl, missä kokoelma on esillä sitä varten perustetussa Yrjö Liipolan taidemuseossa.


title: Yrjö Liipola

text: Liipolan kunniaksi on nimetty tie, Yrjö Liipolan tie, Kauniaisissa. Kesällä 2009 Budapestin Vörösmarty-aukiolla paljastettiin Liipolan muistolaatta.


title: Yrjö Liipola

text: Yrjö Liipolan tunnettuja teoksia ovat muiden muassa seuraavat:Lisäksi Liipola on tehnyt mm. Halikon (1921), Kauniaisten (1941), Kosken Tl (1947), Loimaan (1948), Lapuan, Liedon (1949), Perniön (1942), Rajamäen ja Turun (1923) sankaripatsaat.


title: Xmonad

text: Xmonad on X Window System -järjestelmää varten kehitetty limittävä ikkunointiohjelma joka on tarkoitettu olemaan helppo käyttää näppäimistöltä. Lähdekoodi on suunniteltu olemaan helposti muokattava ja mahdollisimman lyhyt ja virheetön. Xmonad on ohjelmoitu kokonaan Haskell-ohjelmointikielellä ja se on BSD-lisenssin alainen vapaa ohjelmisto.


title: Xmonad

text: Xmonad on limittävä ikkunointiohjelma eli ohjelma määrittelee automaattisesti ikkunoiden paikat jotta ne täyttäisivät koko näytön. Käyttäjän ei siten tarvitse huolehtia ikkunoiden sijoittelusta. Ohjelma sisältää useita eri asettelumalleja ja myös toisten käyttäjien suunnittelemia asetteluja voidaan käyttää.


title: Xmonad

text: Ohjelman virheettömyyden takaamiseksi ohjelmaa testataan automatisoidulla työkalulla joka osittain pystyy todistamaan ohjelman oikeellisuuden.


title: Jorma Pilkevaara

text: Jorma Kalevi Pilkevaara (24. lokakuuta 1945 Helsinki – 12. heinäkuuta 2006) oli suomalainen koripalloilija.


title: Jorma Pilkevaara

text: Jorma ”Pilkku” Pilkevaara oli mukana Suomen menestyksekkäimmässä koripallomaajoukkueessa, joka osallistui Tokion 1964 olympialaisiin ja sijoittui Suomessa järjestetyissä EM-kisoissa 1967 kuudenneksi. Jälkimmäisessä turnauksessa Pilkevaara valittiin kisojen tähtiviisikkoon. Kotimaassaan hän sijoittui Vuoden urheilija -äänestyksessä yhdeksänneksi. Vuoden koripalloilijaksi hänet valittiin neljästi.


title: Jorma Pilkevaara

text: Takamiehenä pelannut 187-senttinen Pilkevaara voitti Pohjoismaiden mestaruuden viidesti ja Suomen mestaruuden seitsemän kertaa edustaessaan Torpan Poikia, Tapion Honkaa ja Turun NMKY:tä. Hän pelasi yhteensä 158 maaottelua ja oli kahdesti Euroopan edustajana pelaamassa Euroopan cupin mestaria (Real Madrid) vastaan.


title: Jorma Pilkevaara

text: Vuonna 2013 Pilkevaara nimettiin Suomen koripallon Hall of Fameen. Vuonna 2015 paljastettiin Helsingin Munkkiniemessä Munkkiniemenkentällä Pilkevaaran muistolaatta. Pilkevaara oli harjoitellut kentällä 1950- ja 1960-luvulla kesät talvet.


title: Springfield (New York)

text: Springfield on kunta New Yorkin osavaltiossa Yhdysvalloissa. Alueen asukasluku oli vuonna 2000 1350 ja sillä on pinta-alaa 117,7 km², joista sisävesiä on 6,4 km² (5,46%).


title: Skra Bełchatów

text: KPS PGE Skra Bełchatów SSA on puolalainen lentopalloseura Bełchatówin kaupungista. Seuran edustusjoukkue voitti kaudella 2008–2009 muun muassa Puolan liigan mestaruuden sekä Puolan cupin pronssia. Lisäksi joukkue osallistui Mestareiden liigaan menestyksellisesti voittamalla pronssia maailman arvostetuimmassa seurajoukkuekilpailussa.


title: Skra Bełchatów

text: Kotiottelunsa joukkue pelaa Hala Energia-hall nimisessä paikassa. Halliin mahtuu yleisöä 2 295 katsojaa. Joukkueen ottelut ovat yleensä loppuunmyytyjä.


title: Skra Bełchatów

text: Bot Skra Bełchatów perustettiin vuonna 1957 Keski-Puolassa sijaitsevaan Bełchatówin pikkukaupunkiin. Seuran menestys on ollut Puolan lentopalloliigan ammattilaistuttua häikäisevää kun Bełchatów on vienyt peräti viisi kertaa Puolan mestaruuden peräkkäin vuosina 2005-2009. Lisäksi se on saavuttanut liigassa pronssia kaudelta 2002 sekä voittanut Puolan Cupin mestaruuden kolme kertaa peräkkäin vuosina2005, 2006, 2007 ja neljännen kerran vuonna 2009. Puolan Cupissa joukkue voitti hopeaa kaudella 2004 sekä pronssia 2008 kaudelta. Menestys ei ole ainoastaan rajoittunut kotimaan rajojen sisälle vaan joukkue otti kaudella 2008 seuralentopallon arvostetuimman seurajoukkuekilpailun pronssiset mitalit kotikentällään.


title: Skra Bełchatów

text: Puolan liiga:


title: Skra Bełchatów

text: Puolan cup:


title: Skra Bełchatów

text: Puolan supercup:


title: Skra Bełchatów

text: Mestareiden liiga:


title: Skra Bełchatów

text: Jalkapallon seurajoukkueiden maailmanmestaruuskilpailut:


title: Skra Bełchatów

text: Suomalaisista joukkueessa on pelannut keskitorjuja Janne Heikkinen vuosina 2006–2009.


title: Josef Julius Wecksellin patsas

text: Josef Julius Wecksellin patsas on Turussa sijaitseva, kuvanveistäjä Yrjö Liipolan valmistama muistomerkkipatsas.


title: Josef Julius Wecksellin patsas

text: Patsas valmistui vuonna 1932 ja se pystytettiin Åbo Akademin kirjaston edustalle vuonna 1934 runoilija ja näytelmäkirjailija Josef Julius Wecksellin muistoksi. Sen lahjoitti kaupungille G. A. Petreliuksen lahjoitusrahasto.


title: Josef Julius Wecksellin patsas

text: Patsas on valmistettu pronssista ja sen jalusta graniitista.


title: Oneonta

text: Oneonta, irokeesien mahdollisesti tapaamispaikkaa tarkoittanut sana, on seuraavien yhdysvaltalaisten kaupunkien nimi:Oneonta liittyy myös seuraaviin yhdysvaltalaisiin paikkoihin:


title: Turun tuomiokirkon kortteli v. 1756

text: Turun tuomiokirkon kortteli v. 1756 on Bruno Aspelinin tekemä veistos. Se sijaitsee Turussa Brahenpuistossa.


title: Turun tuomiokirkon kortteli v. 1756

text: Veistos on valmistettu pronssista ja sen jalusta punagraniitista. Sen lahjoitti Turun kaupungille Gustav Albert Petreliuksen lahjoitusrahasto, ja se paljastettiin vuonna 1931.


title: Turun tuomiokirkon kortteli v. 1756

text: Teos tunnetaan myös nimellä "Vanha kirkkokortteli" ja se esittää nimiensä mukaisesti Turun tuomiokirkon korttelia vuonna 1756, ennen vuoden 1827 Turun paloa.


title: Uolevi Manninen

text: Uolevi Manninen (7. huhtikuuta 1937 Äänekoski – 10. marraskuuta 2009 Naantali) oli suomalainen kaupan alan yritysjohtaja, joka nuoruudessaan loi maajoukkuetason koripallouran.